Instruction: Continue the following story in Rutooro: Obu bwahikire, omusaija omuhuma ayayetwaga Mbeeta akatunga amakuru agarukugira ngu omunsi ya Bwirebutakya haliyo ebisoro ebi barukweta entwiga. Biina emikira enyakwina amawiino agasobora kurugwamu itungo ery'omuntu atasobora kulya akamara omubwomezi bwe. Buli owaalizaarwa weena, alirisanga agaruke alisige. Amakuru ganu, Mbeeta obu yagamanyisize mukazi we Kageye, bombi bakacwamu ngu omusaija owaaliija kusanda muhara wabo Burungibuliza obuko aliragirwa kubajugira omukira gw'entwiga. Baitu nkooku entwiga baazigambahoga okuba nyamaiswa z'akabi muno, ezarwanisaaga buli muntu weena ayabaga azitemereho, emikira yazo, habwa buli nuntu weena, kinu kikaba kitarukusoboka. Nahabweki, buli musigazi ayaijaga kusanda Burungibuliza muhara wa Mbeeta obuko, yagarukaga omuka y'owaabu atairemu ati, "Abarukuswera baswere, ogu nyowe andemere!" Omusigazi ayayehaireyo kumuswera yayetwaga Magurugasiganjuranamuyaga. Akaba ali musigazi anyakuhiigire okurugiirra omubuto bwe. Omubahiigi boona hakaba hatabaho muhiigi n'omu ayamwirraaga haihi omukwiruka, rundi ayamubanzaaga kutoma enyamaiswa. Akaba aina bakuru be babiri: Kamanyi na Kakengi, abaasisanaga nk'abafumu be omu buli kintu kyona eki yabaga naagonza kukora. Embwa yahiigisaaga, ,bukaba buli burooro; baitu omuli zo, ezi yakiraga muno kwesiga nizo embwa ze ina: Mwezi, Mahwa, Mwirima na Nyanja. Baitu noobu araaba akaba aina embwa ezi zoona, buli obu yagendaga kuhiiga, bakuru be tiyabasigaga enyuma. Obwire obu bwabairiirraaga omukisaka, embwa ye

Response: Mwezi yatanakaga ekyererezi obwire busisa oti rundi musana. Obu haabahoga enyamaiswa yoona enyakubaizire kubi, erukugonza kubarumba, Mahwa yatanakaga amahwa n'amakongoranwa agaitiraga enyamaiswa egi omuhanda, ekalemwa okukora akabi koona aka yabaga neegonza kukora. Kandi omubwire bwa musana, obu basangaga ebisoro omukiikaro ekimu, Mwirima yatanakaga omwirima gubitangira omukiikaro eki byabaga birumu. Kinu yakikoraga noobu haabaga haroho enyamaiswa erukugonza kubarumba. Omubulemeezi obw'amaani muno, Nyanja yatanakaga enyanja eyataga omutaano hagati yabo n'ekintu ekirukugonza kubakoraho akabi. Hanyuma y'okumara kumanyisibwa bakuru be nkooku kirukusoboka habwe okuswera Burungibuliza ou akaba naagonza nk'amata, Magurugasiganjuranamuyaga hati akacwamu okugenda omunsi ya Bwirebutakya atungeyo omukira gw'entwiga ogu araija kujugira Mbeeta. Omukukora eki, uwe hamu na bagenzi be bakacwamu kugenda nibahiiga okuhika obu balihika omunsi egi. Hanyuma y'okumara ebiro bingiho nibakyahiiga bakaija kwesanga bahikire omunsi eya hara muno, etarukuhikwamu izooba, kandi enyakuli irungu lisa. Kandi omukasumi ako hakagwa enjura nyingi muno, iguru lyakwatana n'ensi. Mwezi obu yatanakire ekyererezi bakaleeba omwika nigucuuka okuruga omukicweka ekikaba kiri kaanyaho okuruga nambere bakaba bali. Ahonaaho Kamanyi akagira ati, "Namanya", nandiki na Kakengi ati" "Nakenga." Bati, "Nambere omwika guli gurukucuuka, nikyo ekiikaro ekirukusangwamu entwiga. Kakuba nitukyebinga, mugenzi waitu Magurugasiganjuranamuyaga naija kutungayo eki twaiziriire. Nahabweki twiruke tukyebinge."


Instruction: Continue the following story in Rutooro: Kamanyi na Kakengi eki baagambire kikaba kiri kwo ky'amananu. Omwika ogu baaleebere gukaba niguruga hamuurro ogukaba guhemberwe abakaikuru, kazaana ka Baawantwiga abakaba beesoroliize omukicweka eki. Baawantwiga, akakaikuru ako bakaba bakajuujajuujwire, bakasigiire eriso limu, omunwa gumu n'okutu kumu. Nahabweki, obu kaababoine, kaabagira kati, "Bairu bange ekibaleesire kunu kiki? Timumanyire kunu oku hataijayo bantu? Nimwenda Baawantwiga babagire oku nyowe bangizire? Dora hati nyowe oku ndukusisana!" Nandiki Magurugasiganjuranamuyaga ati, "Eki orukugamba tikiri kibi mukaikuru, baitu nkooku enjura etwisire eti, haakire nangwa leka tubanze twetagaseeho kake hamuurro ogu, mukaikuru! Obu turaaba twamara kutagataho nubwo hati kandi oraatusoboroora ebya Baawantwiga baawe: Baitu nabwo titwairuke, makaikuru, habwokuba ataaha ekibira tahuliiriza bikoonoka.' Kandi n'ekindi, n'eka ei turairukiramu na yo titugiboine!" Nandiki akakaikuru kati, "Murugeyo mwote bairu bange, baitu mwizire omuliiso lya kagingo" Obu bakaba baayotaho kaanyaho Magurugasiganjuranamuyaga hati yatandika okukaguza akakaikuru ako omulingo Baawantwiga ogu baakajuujajuujwiremu bati. Aho na ko nukwo okubamanyisa kati, "Omubiro ebi, omukicweka kinu hakaba harumu abantu baingi, baitu obu baatandikire kuhiga Baawantwiga habw'amawiino aga hamikira yabo, aho na Wantwiga na bo nukwo okutandika okuramagira abantu hoona hoona nambere baabaga bali. Abandi baabaitiraga nambere basangire, kandi abandi baabanyagaga babaleeta omukiikaro kyabo kinu nuho babaitira nibababonesa muno. "Na nyowe nkaba ndeesirwe omumulingo nk'ogu, kyonka eky'omugisa murungi habwange, batagonze kuunyitira kimu. Omukiikaro eky'okuunyitira kimu nukwo hati kunkora oku murukundora hati. Bakandeka ndi mwomeezi nukwo nsobole kubalindiraga ekiikaro kyabu kinu, bo, obu baraabaga bagenzire kweseruurra ebyokulya. Omulimo gwange nukwo kurora ngu omukiikaro kinu busaho muntu n'omu arukwijamu. Kandi kakuba haba haiziremu omuntu, mulimo gwange kumuhabura akairuka bwangu akagenda. Kandi omuntu ogu kakuba aba aina akabi koona aka arukugonza kukora hali Baawantwiga, mulimo gwange kumanyisa Baawantwiga obu bagaruka ekiro. Nikyo hati ndukubagambiirra nti, 'Nimusemeerra mugende Baawantwiga batakaizire. Kakuba nibabasanga hanu, busaho kugurukyagurukya kwona, nibaragirwa kubaita.'" Hanyuma y'okuhuurra ebigambo ebirukusisana biti, Magurugasiganjuranamuyaga hati akatandika kusoboroorra akakaikuru ako obujune bwe bwona. Akakaikuru obu kaahulire ebigambo bye, kaamuganyira muno. Kaamugira kati "Mwiru wange, eki nikyo abantu baagambire ngu, 'Sozaara ataakuhe mukazi akucwa omuhendo mura.' Tosobora kutemaho entwiga omukira hanyuma okagaruka okaba mwomeezi. Kakuba nangwa obaire oli muntu omu, haakire! Baitu dora hati oku muli, n'ezi mbwa zaanyu! Nimusobora muta okuba n'ekintu kyona eki mwegasiire? Anyakutemaho entwiga omukira, aija n'ebyokulya bye hamu n'ekimuli kye, hanyuma ayesereka omukiina. Obu amanya ngu zoona zigwijagiire, nubwo hati akoleereza ekimuli kye, hanyuma agende omuntwiga, aseerraamu entwiga enyakwina omukira ogu arukugonza, agugitemaho. Nubwo hati kandi agaruka airuka bwangu ataaha omukiina, eki abairemuga. Kandi omukiina eki talirugamu hatakahingwireho ebiro bibiri. Hanyuma y'ebiro bibiri entwiga obu zitazoora kantu koona, zeerekera kuseerra, zitandika kugenda emihanda yazo nka buli kiro. Nyowe hati habw'okurora ebintu ebi byona oku inywe mutaabisobole, nikyo nkugambiriire nti 'Sozaara ataakuhe mukazi akusaba omuhendo mura.'" Hanyuma y'okumara kwetegereza emirwa ey'okutemaho entwiga omukira oku egenda, hati Magurugasiganjuranamuyaga akakaguza akakaikuru ako obusumi Baawantwiga obu

Response: bagarukira omuka yabo hamu n'obu bagwijagiirraamu. Aho n'akakaikuru nukwo kumugarukamu kati, "Kandi mwana wange, omunsi nk'enu eyeetajwibwamu musana, ndaagira nti bagaruka kasumi ki? Eki ndukusobora kugamba nikyo ngu, obu ohuurra ebiisamutuutu by'okubanza, buli obusumi bwabo obw'okugaruka bwahika. Kandi obu baba nibaija bati, ahonaaho nibabyama. Okwija kumanya ngu boona bagwijagiire baahwerayo, nubwo obu ohuurra nibaturukya orwoya orw'iraka ery'amaani. Omukasumi ako, anyakuba naayetaaga omukira gw'entwiga nubwo agutema." Nandiki Magurugasiganjuranamuyaga ati , "Nooteekereza hati hasigaire busumi ki ebiisamuutuutu kugamba?" Nandiki akakaikuru kati, ".Tibikahikire, habwokuba kwija kugamba nyowe mba mmazire ira kusisiimuka." Nandiki Magurugasiganjuranamuyaga ati, "Nkooku ebi byona wamara okubitumanyisa, hati nyowe mbaire niinyetaaga tugende; nukwo hati kiro kindi, ebiisamuntuutu byamazire kugamba, nyowe ngaruke, ndi nyenka, nukwo nsobole kutaahiirra Baawantwiga hamu n'okubaseerraamu Wantwiga anyakwina omukira ogu ndukwetaaga, ngumutemeho," Nandiki akakaikuru kati, "Kyamananu, eki kyakusobokere. Baitu noosemeerra kwijuka ebi nkugambiire nti, omu ha Baawantwiga obu amara kutemwaho omukira bagenzi be basobora kumara ebiro bibiri byona nibakyaseerra omuntu anyakumutemereho omukira. Kakuba omuntu ogu aba ateeserekere omukiina, busaho magezi agandi goona ag'okujuna obwomeezi bwe. Kandi na hanyuma y'ebiro bibiri, Baawantwiga obu beerekera okuseerra, kakuba, habw'omugisa gwabo gwona, bagwaho ekirale ekyamutwaire, nabwo nibasobora okuhambya ekirale eki okuhikya obu balimugwaho. Kandi emirundi nyingi bamusanga omumuhanda atakagizire ha ahikire. Hati iwe obu olimara kutema omukira ogu orukwetaaga, olicwa magezi ki okujuna obwomeezi bwawe? "Kyamananu, kakuba obaire noogonza kuhondera ebi mbagambiire, na nyowe nyenka naakusoboire kukoonyera. Baawantwiga baba mwana gw'enkomaakomi,' tibasiga akaragaire. Nahabweki abatemi b'emikira ya Baawantwiga, habw'okwerinda okuhambibwa okwa mulingo ogu, baba n'obuntuntu obuliibwa, obu bagenda nibaseesa omumuhanda ogu barukurabamu. Kandi omuntu ou mba nkwatiirwe embabazi orole nka iwe hati oku nzikukwatiirwe, emirundi nyingi obuntu obu niinyowe mbumuha. kandi hati iwe obu orukugamba kugaruka kiro kindi, Baawantwiga baamazire kugwijagira, obuntu obu hati nyowe ndisobora nta kubukuha?" Nandiki Magurugasiganjuranamuyaga ati "Eki kireke kukutuntuza mukaikuru wange,. Nyowe mpiigire okuruga omubuto bwange n'okuhika hati. Omukuhiiga kwange kwona, embwa zange zinu nubo baba balinzi bange. Nahabweki nyina okwesiga okw'amaani nti n'omukintu nka kinu, zirisobora kukora buli kintu kyona eki zirukusobora okumaraho obulemezi bwona obuliba bubaireho," Nandiki akakaikuru kati, "Kiri hali iwe mwiru wange. Obu oraaba noorora ngu oina amagezi ag'okusobora kutungamu ekintu eki orukwetaaga, kora nkooku ekiteekerezo kyawe kikugambiire ." Ahonaaho Kamanyi akagamba ati, "Namanya," nandiki Kakengi ati, "Na nyowe nakenga." Bati, "Ky'amazima kwo tugende, nukwo mugenzi waitu obu aligaruka wenka asobole kutunga omukira gw'entwiga, ogw'okugya kujuga Burungibuliza muhara wa Mbeeta." Omukasumi ako bakaraga akakaikuru ako, hanyuma baakwata omuhanda gwabo, baagenda. Obu bakaba basigaize omwanya muke okuhika omukicweka ky'owaabo, bagenzi ba Magurugasiganjuranamuyaga bakamugira bati, "Nkooku itwe hati twahika omukicweka ky'owaitu, iwe hati noosobora kugarukayo. Nitwija kutaaha kurungi, kandi na iwe eki orukugendera, noija kukitunga kurungi." Magurugasiganjuranamuyaga na uwe nukwo yakozire. Akagendera kimu gumugumu n'embwa ze enkuru ina: Mwezi, Mahwa Mwirima na Nyanja. Ezindi zoona yaireka zaagenda na bakuru be.


Instruction: Continue the following story in Rutooro: Omukasumi ako, Baawantwiga bakaba bamazire ira okuhika omuka yabo, hanyuma bakagwize akakaikuru kaabo habwaki omuka yabo nibanunkirwamu akasoro akatali bwoya. Akakaikuru na ko kakaba kabagarukiremu kati, "Si obu bakama bange, arukwija omuka yaanyu munu afiire omutima?" Kandi na hanyuma y'okulengaho okuseerra oku n'oku bataina muntu weena ou bazoire, bakaba baikirize ebigambo by'akakaikuru kaabo, hanyuma beegendiire

Response: omububyamo bwabo kwegwijagiirra oturo twabo. Obu bwakiire, nyenkya, baagenda omumihanda yabo eya buli kiro. Magurugasiganjuranamuyaga kugaruka, akahikira kimu omubwirwe bwonyini, Baawantwiga obu bakaba bagwijagiririire kimu, orwoya oru barukuturukya rutairemu "bbamu bbamu". Naakoonyerwa ekyererezi ky'embwa ye Mwezi, akahika omukiikaro nambere Baawantwiga bakaba babyamire, baculiikaine nk'ebiba by'obunyasi, hanyuma yayegombooza omu Baawantwiga boona, Wantwiga anyakwina omukira ogurukusemeerra kujugira Isezaaramuntu.


Instruction: Continue the following story in Rutooro: Omwitema limu lyonka, Magurugasiganjuranamuyaga akacwa omukira gwa Wantwiga ou yakomeremu, kandi na hanyuma y'okumara kugukoma hansi, ahonaaho akatema emisinde n'embwa ze yairuka naakwata ogw'owaabu. Wantwiga kitemwaho mukira, Omukubanza atamanye kiki ekimubaireho. Ekyererezi Mwezi, embwa ya Magurugasiganjuranamuyaga, eki ekaba etanakire kuhwezesa mukama wayo, nakyo kyonka kikamubuliza kimu amagezi. Akahababuka naamaataraarra oku n'oku, obu n'okukunga nuho ataire. Okukunga kwe oku nukwo kwasisiimwire Baawantwiga bagenzi be, kyonka noobu na bo baasisiimukire, ekyererezi eki bakaba batakabonaga omukiikaro kyabo kitabaganye okuba n'omutima oguteekaine. Ekyarugiremu nukwo na bo kumaataraarra oku n'oku, buli omu naakwata ogu akasangire. Bakasoorrokana obu baahuliire mugenzi wabo, Wantwiga kitemwaho mukira, naagira ati, "Bairu ba taata, muunyanguhire, haroho omuntu anyakuntemereho omukira." Hanyuma y'okusanga mugenzi wabo atakyaina kwo mukira gwe, ahonaaho bakacwamu okukora kyona eki barukusobora kuzoora omuntu anyakukozire ekintu ekya mulingo ogu. Omu hali bo akabagambira ati, "Nyowe obu njumbuutukirege, ndozirege omuntu nairuka naahwerayo," Okuhuurra eki, nubwo hati bakaguza akakaikuru kaabo omuka yabo obu haraaba hataiziremuga muntu weena obu babairege bataroho, akagira hoona ha ayeserekere. Baitu akakaikuru kaabo kakabarahira kati, "Gwakuba muziro omuntu weena kwija mutaroho, hanyuma akeesereka omuka yaanyu enu." Bawantwiga na bo habw'okurora omulingo ensi ogu erukutangaaramu, bakaikiriza ebigambo by'akakaikuru kaabo. Bagumiza kimu oku omukira gwa mutaahi wabo gumutemerweho omuntu atali wa buli kiro, kandi baagumya n'ekiteekerezo eky'okukora kyona eki barukusobora okuzoora omuntu anyakukozire ekintu ekya mulingo ogu. Bo, kubaza ebi byona, Wantwiga

Response: kitemwaho mukira ali hara. Bagenzi be kurora na uwe wenka oku ayeheeriireyo kimu, ahonaaho boona bakamukurata, baagwa omukirale kya Magurugasiganjuranamuyaga. Bakairukira kimu n'amaani gaabo goona, baitu batasobole okukwata Magurugasiganjuranamuyaga, habwokuba uwe akaba amazire kaanyaho agenzire. Bakairuka okuhikya obu baahikire omunsi eya munuka, enyakwakwamu omusana, baitu nabwo batasobole okukwata Magurugasiganjuranamuyaga. Embwa ye Mahwa obu yarozire naasisana kuba nk'omuntu ayajwaha, ahanaaho yatanaka ekibira ky'amahwa n'amakongoranwa, kyasanasana omuhanda enyuma yabo. Baawantwiga kwija kukirabamu, Magurugasiganjuranamuyaga arajwahurukire ira. Hanyuama y'okuraba omukibira eki, eky'amahwa n'amakongoranwa, Baawantwiga bakeeyongera okwirukira kimu n'amaani nkooku kikaba nikisoboka, okuhikya obu baasoboire okulengera Magurugasiganjuranamuyaga. Obu bakaba bali haihi okumufundaaniza, embwa ye, Mwirima, yatanaka, omwirima gwakora hansi na haiguru, obulemeezi bwabo bwagarukaho buhyaka. Kandi omukasumi kanu, abarukukira obwingi omuli bo, bakacwamu okugarukayo owaabubo; kyonka Wantwiga kitemwaho mukira hamu na Bawantwiga abandi abakebake, bo, bakalengaho okwongera okumuhambya nibahumagiriza omumwirima ogu. Kandi n'omukasumi kanu, Magurugasiganjuranamuyaga akaba yahika hakujwaha okw'amaani. Kakaba kali kataito kati bamukwate, embwa ye Nyanja obu yatanakire enyanja yabooga, amaizi gaakora oku n'oku. Aba nseeri baaba ba nseeri n'aba, kunu baaba ba kunu. Baawantwiga bakalengaho okwambuka enyanja egi, baitu batasobole. Habw'okulemesebwa okwa mulingo ogu, hati boona bakacwamu okugaruka. Nubwo hati obu baamazire kuhika busi bwa nseeri bw'enyanja, Wantwiga kitemwaho mukira yayamiriire Magurugasiganjuranamuyaga ati, "Ogonze ogende musaija we iwe, akasumi kalihika ndikwita! Ndiija ndi rubango rurungi, orw'icumu, ndikwita! Ndiija ndi mukazi murungi, ndikwita! Okizire enkuba, olihya omuurro."


Instruction: Continue the following story in Rutooro: Hanyuma y'okugamba ebigambo ebi, Wantwiga kitemwaho mukira hamu na Baawantwiga bagenzi be, bakakwata omuhanda gwabo, baagaruka owaabubo; kandi na Magurugasiganjuranamuyaga na uwe, hamu n'embwa ze, akakwata omuhanda gwe, yagenda owaabu, kusanga bagenzi be, omukasumi kanu abakaba balindiriire n'ekihika kingi, okurora mugenzi wabu agarukire n'obusinguzi obw'amaani. Hanyuma y'okusoboroorra abazaire be hamu na bagenzi be byona ebyabaireho okuruga obu yatemereho Wantwiga, ou yakomoroiremu, omukira, okuhikya hati obu agarukire ali mwomeezi, ahonaaho Kamanyi akagira ati, "Namanya" nandiki na Kakengi ati "Nakenga". Bati,

Response: "Akabi k'entwiga kakyaliyo, Ira lya Hangi, kaliija!" Bati "Kyonka noobu kaliija, mugenzi waitu alikasingura." Ebi obu byahoire, baagya omukuteekaniza obugenyi obw'okugaruka kurungi okwa Magurugasiganjuranamuyaga. Bakamara ebiro bbina nibalya nibanywa; kandi n'abantu baingi muno bakaija okujwahukiirra Magurugasiganjuranamuyaga habw'o businguzi oburukusisana buti. Okusemererwa kw'okugaruka kwa Magurugasiganjuranamuyaga obu kwahoire, hati baagya omukuteekaniza ebyokugya kuranga obuko omba Mbeeta, na uwe wenka, omukasumi kanu owaakaba amazire ira okuhikwaho amakuru g'engonzi za Magurugasiganjuranamuyaga hali muhara we Burungibuliza, hamu n'obusinguzi bwe obw'okutunga enjugano ei akaba naayetaaga.


Instruction: Continue the following story in Rutooro: Obu baamazire okutunga amaarwa ageetaagwa omukugya kuranga obuko omuka y'omuntu, nka nyenkya emu aho, Magurugasiganjuranamuyaga, ise hamu na bagenzi be, bakakwata omuhanda, baagenda omba Mbeeta okugya kusanda obuko hamu n'okujuga. Mbeeta hamu na mukazi we Kageye, bakasemererwa muno okurora nibatunga ekintu eki baagondeze omukujugisa muhara wabo, Burungibuliza. Kandi na Mbeeta na uwe, atabe na nsiibyamu yoona; ahonaaho akabaraganiza

Response: ekiro eki baliiziramu kutabaarra mukazi wabo, hanyuma na bo baakwata omuhanda, baagaruka owaabubo, okugya kweteekaniriza obugenyi bw'obugole. Ekiro ky'okuswerangana kwa Burungibuliza na Magurugasiganjuranamuyaga obu kyahikire, Mbeeta akagaba muhara we, yamusagaarra enzaire ibiri, omuzaana omu hamu n'omwiru. Abantu abaabaire habugenyi bw'okuswerangana kwa Burungibuliza na Magurugasiganjuranamuyaga bakaba batarukubarwa muhendo, kandi n'okusemererwa okwabaire aho kukaba kw'amahano. Obugenyi haihi kumara okwezi kwona bukyadiikiire.


Instruction: Continue the following story in Rutooro: Okuswerangana kwa Burungibuliza na Magurugasiganjuranamuyaga kukaba kw'okusemererwa okutakabonwaga. Kyonka habwa bagenzi be okutiina akabi k'entwiga, kikahanuurwa ngu hatalibaho ekintu kyona Magurugasiganjuranamuyaga na mukazi we eki balikora batabandize okwehanuuzaaho Kamanyi na Kakengi; kukira muno ebintu ebirukukwata hakutunga. Baitu emyaka obu yahingwireho, na Magurugasiganjuranamuyaga atungire muno, ebigambo by'entwiga byayeba. Kyonka bagenzi be, bo batalekeerre buli kiro kugumaga nibamwijukya oku akabi k'entwiga kakyaliyo. Kyali kiro kimu obu haizire omusaija naabungya embugo z'omusara enungi. Burungibiliza obu yaziboine, yazirigira muno, yagonza okuguraho orubugo rumu hali zo. Ahonaaho Kamanyi akagira ati, "Namanya" nandiki na Kakengi ati, "Nakenga". Bati, "Ezi tiziri mbugo naakamu. Egi ntwiga eyaraganiize kwita mugenzi waitu. Hatabaho muntu n'omu arukuzikwataho." Nukwo kyabaire kwo. N'omusuubuzi na uwe yakwata omuhanda gwe, yagenda. Hakahinguraho ebiro bike, haija abasuubuzi b'amacumu. Abo na bo, enju batagitaahe habw'ebigambo bya Kamanyi na Kakengi. Abo obu bakaba baarugaho ebiro bike, haija abarukubungya emindi, na bo batagitaahe habw'ebigambo bya Kamanyi na Kakengi. Nukwo ebintu byaikaire biti nibiija, bagenzi ba Magurugasiganjuranamuyaga nibabibinga, okuhikya kiro kimu obu haizire omwisiki owaakaba asemiire haihi okukira Burungibuliza emirundi ikumi. Akaija naayeseruza hookuranga. Hati kamanyi na kakengi noobu baraaba baalengereho okumanyisa mugenzi wabo oku ogu atali mwisiki kwo, arukugonza kuranga, ebigambo byabo mugenzi wabo atabihuliirize. Akagonza, haakire, omwisiki ogu babanze bamuroleerreeho ebiro bike, nukwo basobole okwetegereza obu araaba ali rundi atali w'akabi. Kandi ahonaaho, akaragira abairu be bagende kumuteekaniriza enju ei araaraaramu. Okunanuka kwa Magurugasiganjuranamuyaga kukabaho abairu be obu baizire kuranga oku byona biteekaniziibwe. Omukasumi ako koona, Kamanyi na Kakengi bakaba bagambiire mugenzi wabo bati, "Noobu oraaba oyangire kwikiriza ebigambo byaitu, omwisiki ogu titurukwija kwikiriza kumutaahya omunju yaawe. Aikalege aheeru okuhikya enju ei bagiire kumuseruurra ezookere." Magurugasiganjuranamuyaga, eki, akaba aikiirraaniize nakyo. Baitu omwisiki obu baizire kumutwara omukiikaro eki bakaba bamuteekaniriize, ekyamuhuniriize nukwo okurora embwa ze zitarukusobora kwikiriza omwisiki ogu aruge omukiikaro eki akaba aikaliiremu, aheeru. Mwezi, Mahwa, Mwirima na Nyanja, zikenda okumwitira kimu. Bakatanga embwa zaalema; kandi zaayenda n'okulya mukama wazo weenyini obu yaizire okuzikwataho. Ekyarugiremu nukwo hati Magurugasiganjuranamuyaga okwetegereza oku ogu atali kwo mwisiki arukugonza kuranga, baitu entwiga rwamuraganiize kumwita. Aho na uwe nukwo okuragira omwisiki ogu, agende ayeseruurre handi obwikaro. Ekirema omukazi n'ente baihamu engaro. Rukaba ruli rwebagyo rumu, ente zaamara kutaaha, abahuma ba Magurugasiganjuranamuyaga bainikiize nibakama, obu baahuliire ente erukujugira aheeru y'emihingo. Okwezi kukaba nikuliisa, abantu bakaba nibasobora kurora kurungi ekikaba kiri aheeru nibarabya amaiso omumihingo. Nukwo kiti, n'abakaba bakwatiire obu baalingwize aheeru y'emihingo, bakasanga ngu, ente eyeekaba neejuga, ekaba eri nyana enungi, ey'akagaaju k'amahembe agarukwera tiitiiti. Obu baamanyisize abakami, na bo baizire bagirozireho, baagikwatirwa embabazi. Bateekereza bati, rundi, eri emu ha nyana z'abahuma bagenzi baabo, ab'omukicweka eki. Nahabweki baagonza bagikinguurre etaahe omurugo. Baitu eki batakakikozire, bakabanza kugya kwehanuuzaaho Kamanyi na Kakengi, na bo abaizire na mugenzi wabo Magurugasiganjuranamuyaga okurora enyana egi. Obu baaginagiire eriiso, ahonaaho Kamanyi akagira ati, "Namanya", nandiki na Kakengi ati, "Nakenga". Bati, "Egi teri nyana enyakutaahiraine, kyonka, ntwiga yoonyini eyaraganiize okwita mugenzi waitu; hatagira muntu n'omu arukugikinguurra." Magurugasiganjuranamuyaga akabeesengereza baikirize etaahe, baayangira kimu. Hanyuma y'okumara aheeru omwanya mwingi

Response: neejuga, n'embwa na zo italekeriire okugiboigoorra, enyana egi ekakwata omuhanda gwayo yagenda. Ekakwata ogurukugya omba Isaza, omukama w'omukasumi ako oku baamwetaga. Obwire kwija kuba itumbi ekaba ehikire ira omumasaazi g'ente za Isaza. Etabambire rugo na rumu, kyonka ekarora omwisaazi nk'aho yabyama. Obwire nibukya, obu yalengeriire ente ziri haihi okuruga omurugo, yatandikiraho kwerumisa kuzaara. Abahuma ba Isaza abakaba nibaturukya ente omubwire bwa nyenkya kuzita omwisaazi obu baagiboine, emitima yabahwa omunda habwo'oburungi bwayo hamu n'okurora nkooku erukusisana nk'ente enyakukiikire n'omwana. Ahonaaho bakairuka okugya okumanyisa Isaza hamu n'okumukaguza eki baraakora n'ente' egi. Isaza na uwe kitamusobokere kuragiriza kwonka ataizire na uwe wenka akeeroorra ente abahuma be ei barukubazaaho. Obu yaginagiire amaiso, omutima gwamucweka omunda. Yaragira abahuma be bakole kyona eki barukusobora, bagikoonyera ezaale. Baitu omubakiikuzi ba Isaza boona abakaba nibakiirraayo kimu oburungi omukukiikura ente, hatabemu mukiikuzi n'omu ayasoboire kuzaaza enyana egi. Bakatumisa omubahuma abandi boona ab'omunsi ya Isaza ogu, baitu buli weena ayaizire, atasobole kuzaaza enyana egi. Buli ayakagitaga omukono omunda, yarangaga ati, "Waitu, enyana enu noobu eraaba neezooka nk'enyakukiikire n'omwana, busaho kantu koona akali omunda yayo." Baitu Isaza habw'okurora oku ente erukuheera kimu ebisa, kandi na yo yonka neeyolekera kimu obusaalizi, atasobole kwikiriza ebi byona ebi baamugambiire. Akagambira aba yayesire kwija kugikiikura ati, "Okwera kwange, obu ndaahuurra nimungambira muti, 'Ezaire." Bakatalibana n'enyana okuruga nyenkya okuhikya izooba ligwire, n'obwire obundi bukiire. Baitu batagire kintu kyona eki baagizoiremu. Hati nubwo, obwire bwa nyenkya endi aho, Isaza bamugira bati, "Waitu, omuntu arukusobora kukugambira amazima hanyana enu, nuwe omusaija Magurugasiganjuranamuyaga. Omunsi munu, busaho muntu n'omu amwingana omukukiikura ente." Isaza kuraara ahuliire eki, ahonaaho akatuma bagende bwangu bamutabaarre. Bagenzi ba Magurugasiganjuranamuyaga obu baaboine abakwenda ba Isaza bahikireho mugenzi wabo habw'ekintu eki, eky'okugamba kikababura. Bakamanya kurungi eki bakaba nibamwetera kukiikura oku kikaba kitali nyana enyakukiikire n'omwana, baitu entwiga eyaraganiize okwita mugenzi wabo. Kandi na harubaju orundi, bakaba batarukusobora kutanga mugenzi wabo okugya kukora ekintu Isaza eki amusabire, habwokuba, kakuba naayanga, buli nabwo obwomeezi bwe buhoireho. Ekyarugiremu, nukwo hati boona kucwamu kugendera hamu na mugenzi wabo omba Isaza hamu n'embwa ze zoona . Magurugasiganjuranamuyaga obu yahikire omba Isaza, akabanza kumusoboroorra byona ebyabaireho hagati ye n'entwiga ei yatemereho omukira ogw'okwija kujuga mukazi we Burungibuliza. Isaza na uwe atabe mubi, okumanya oku yahuliriize n'embabazi ebigambo byona Magurugasiganjuranamuyaga ebi yamusoboroire, hati akaragira bazinise ihe, liije okumulinda obu araaba naakiikura kagaaju k'amahembe agarukwera. Ihe obu lyamazire okwesorooza, hati Magurugasiganjuranamuyaga akasaba Isaza ati, "Waitu, ihe linu noobu liraaba liroho, niinyetaaga bagenzi bange hamu n'embwa zange biinyikale haihi obu ndaaba ninkiikura enyana enu." Isaza na uwe akaikiriza eki kikorwe nkooku agambire. Nubwo hati omumaiso g'abantu boona abakaba beesoroize, Magurugasiganjuranamuyaga yataire omukono gwe omunda ya kyegira nyana egi, okugikiikura. Ekiganja ky'omukono gwe kikagihwera omunda, baitu atagire kantu koona aka aboine omunda yayo. Akatwarra kimu omukono gwe okuguhikya omunkokera, nikyo kimu atagire kantu koona aka aboine omunda yayo. Omukasumi kanu embwa ze eki zikaba nizeekora ky'amahano, baitu habwokutangwa bagenzi be n'abantu abakaba beesoroize, zikaba zitaina kintu kyona eki zirukusobora kukora ha kyegira nyana egi.


Instruction: Continue the following story in Rutooro: Hati Magurugasiganjuranamuyaga obu yaboine oku alemesiibwe okuzoora ekintu kyona omunda ya kyegira nyana egi, akacwamu okutwarra kimu omukono gwe omunda yayo okuhikya guhikirwe omwibega. Baitu noobu aliba yakozire eki, nikyo kimu nabwo atagire kintu kyona eki yahikireho. Obu akaba akyali omukugamba ati, "Waitu, hati tinkyainayo kintu kindi kyona eky'okukora hali enyana enu," eyeekaba eri nyana eri, hati bakabona neefooka 'runyonyi' orutakazookaga hansi y'izooba. Ahonaaho, omukono gwa Magurugasiganjuranamuyaga rugumigiririize ira omunda yarwo, hanyuma rwimukize ira amapapa gaarwo okuhaarruuka omumwanya. Ihe ly'abantu abakaba baizire habw'okulinda Magurugasiganjuranamuyaga, obu lyaboine ekintu ekirukusisana kiti, eky'okukora kyalibura, lyafa niryaba kwonka. "Muhigize embwa ze," ebi nibyo ebigambo bagenzi ba Magurugasiganjuranamuyaga ebi baagambiire abantu abarukurarangira oku n'oku. Kyonka bambi kwija kuzirekera, kyegira runyonyi oru ruramazire ira kwimuka hansi, hati ruli omumwanya nirucuuka nk'ebicu. Iraka lya Magurugasiganjuranamuyaga likahulirwa omumwanya nirigira liti, "Baana ba maau, ekiija omanyire kitwara bike, na nyowe ngenzire. Muhe embwa zange Mwezi, Mahwa, Mwirima na Nyanja hamu n'ezindi zoona omuhanda, kandi mundagire Burungibuliza, maau na taata!" Omukasumi kanu, obwire bukaba bwaba ihangwe. Ekintu ekiri haiguru kikaba nikisobora kunaga kurungi ekiituuru kyakyo hansi. Eki kikasobozesa embwa za "Magurugasiganjuranamuyaga okuhambya orunyonyi oru niihondera ekiituru kyarwo ekirukuhika hansi. Zikaruhambya okuhikya omubwire bwa rwebagyo obu rwazibuzireho. Baitu nabwo, eky'okuziburaho kitaziterebule. Zitandika okwirukira kimu okufa n'okukira Zikeeyongera okwiruka nizihondera enkiro ei rutomere. Izooba obu lyatobiire, Mwezi yatanaka ekyererezi, omusana gwagarukaho buhyaka, hanyuma na zo zaayeyongera okwiruka zitaina bulemeezi bwona. Emikono ei baataire omunda ya kyegira runyonyi oru, etaleme kurujwahya. Nahabweki, hati obu rwaboine ruhikire omwirungu wankutaha, nambere omuntu atarukunihirwa kuhika, rwasirimuka hansi, rubanze

Response: ruhuumuleho. Obu rukaba nirugwa hansi ruti, ahonaaho nirufooka nyantwiga eri, eyaraganiize kwita Magurugasiganjuranamuyaga. "Magurugasiganjuranamuyaga, ntakugambire nti ndiija ndi kintu ekya buli mulingo gwona ndi kwita?" Ebi nibyo bigambo ebi yamukagwize obu yamazire kugwa hansi erekiire n'omukono gwe okuruga omunda yay0. Magurugasiganjuranamuyaga omukasumi ako, akaba ataina kintu kyona eky'okugigarukamu. Akagigambira kimu kyonka ati, "Nyita kandi hati ndaakora ki!" Nandiki yo eti, "Hati embwa zaawe ezinyakukwesiguza ziri nkaha?" Nandiki Magurugasiganjuranamuyaga ati, "Kandi obu naakubaire nziina, hati oba noncuza oti?" Nandiki yo eti, "Ka mbanze mpuumuleho, nukwo obu ndaasisiimuka nkukaguze kurungi obulyo obwakuntemesezeeho omukira gwange, kunsiga ndi kikunku nti." Nandiki Magurugasiganjuranamuyaga ati, "Byona biri hali iwe waitu." Hati okwakubaire kuhuumura buhuumura kwonka, Wantwiga akagwijagiirra kimu oturo otwa wansazi. Kandi tali uwe wenka ayagwijagiire, baitu noobwakubaire Magurugasiganjuranamuyaga weenyini, omukasumi ako ayaakubaire ali omukutuntura kw'okufa, na uwe akagwijajagira habw'obujwahi obw'okwija naasuuleebera omumwanya okumara obusumi obu bwona. Bakabyama na kahwera yabahwera. Obwire bukakya, bwagaruka bwaira bakyabyamire. Nyenkya endi aho, nka hansoonooki, Magurugasiganjuranamuyaga owaakaba ali omuturo otw'amaani, akasisana nk'omuntu arukuroota obu yahuliire iraka ly'amajugo g'embwa nirigambira hara muno. Kwija kwetegerereza kimu iraka eri oku liri kwo iraka ly'amajugo g'embwa nubwo obu yasisiimukire. Omukasumi ako akahuurra amajugo nigarangira nk'agembwa nyingi eziina ekintu eki zirukuronza. Nambere bakaba bali, uwe hamu na wantwiga, habw'okuba irungu eritarukusobora kuhikwamu muhiigi weena, ahonaaho akagumiza kimu oku amajugo ago, gali majugo g'embwa ze, niziseerra akagwo ke. Akabanza yagumiisirizaaho akaanya, nukwo zisobole kwirra haihi. Obu yahuliire nizisa nk'eziri haihi kubahika, yagira ati 'Ka nzaanuukule'. Aho nukwo kweta ati, "Mwezi, Mahwa, Mwirima Nyanja, da! da!da! kurru! mbabone hanu."


Instruction: Continue the following story in Rutooro: Nyambwa zaawe kuraara zihuliire iraka lya mukama wazo, ahonaaho zigarukwamu amaani maingi muno, zitandika okwirukira kimu okufa n'okukira. Nyantwiga kwija kujumbuutuka, zo zimazire ira kuhika. Mukama wazo akazigambira ekigambo kimu kyonka ati, "Mwehiire!" Ahonaaho zaatandikiraho okukora akalimo. Zaatabatabagira Nyawantwiga eri zaagiraaza warairaha. Obu zaamazire okugiita, hati zaija hali mukama wazo okwoleka okusemererwa kwazo. Zaamutembatemba, zaamukombakomba, zaamukora buli nyakalingo yoona embwa ei zikora mukama wazo okumwoleka okusemererwa kwazo. Eky'amahano Magurugasiganjuranamuyaga kwija kunaga amaiso, dara amacumu ge ahiigisa buli kiro haihi n'ekiikaro eki abaire agwijagiriiremu. Eki kikamwongeramu muno amaani. Hanyuma y'okumara kuhuumuraho nk'ebiro bibiri, hati Magurugasiganjuranamuyaga akatandika kuteekerezaaho amagezi ag'okugaruka owaabu. Habw'okutasobora noobwakubaire okuteebereza kwonka enkiro y'owaabu, akacwamu kugenda mporamporara naahiiga okuhikya Nyamuhanga obu alimuhikya omukicweka ky'ensi ei arukusobora kuteeberezaamu enkiro y'owaabu, nukwo hati azoole omuhanda oguraamuhikya omuka ye. Ebiro bingiho bikagenda atakasoboire kuhika omukicweka ky'ensi ei asobora kuteebererezaamu enkiro y'owaabu. Embwa ze zaitaga enyamaiswa, hanyuma uwe ateera obulindi, ayokya enyama, alya. Obundi yacwaga ebijuma by'emiti nibyo naalya. Omubusumi obu bwona, mukazi we, abaana be nyina hamu na ise, n'abantu abandi boona abaamugonzaaga, bakaba batarukusobora kwikiriza ebigambo bya Kamanyi na Kakengi, buli kiro abaabagambiraga bati, "Muleke kutuntura, Magurugasiganjuranamuyaga aliyo mwomeezi, kiriba kiro kimu obu mulimubona naataaha." Haihi bazaire be kugamba ngu nibamuwebugira obu baakaboine basigaire omubuguuda bwe. Ekigambo ky'omukuru mukaro, obu oijuka orumaho. Litabe ira, omurwebagyo orurungi aho, ente ziri haihi kutaaha, ab'omba Magurugasiganjuranamuyaga obu baahuliire amajugo g'embwa, omunkiro, nigarangira. Kamanyi na Kakengi obu baagiire kugira bati "Omwana wa nyinaitwe, Magurugasiganjuranamuyaga yaija," nyina hamu na mukazi we baatamu omukungo kurra habw'okutagonza kuhuurra ebigambo ebirukusisana biti, hamu n'okutagonza kuhuurra amajugo g'embwa okubaaijukya omuntu wabo, bo, ou barukuteekereza ngu akafa ira. Baitu Kamanyi na Kakengi bo, batalekeerre okubagira bati, "Barungi bange muhuumule, muteekanize kurungi enju, nukwo tutangiirre mugenzi waitu n'ekitiinisa ekimusemeriire." Obu bakaba bakyali omukurra hamu n'omubigambo ebirukusisana biti, bakaija kurora ezimu ha mbwa ze zibahikireho ira. Okusemererwa oku ziina kw'amahano. Emikira neecwibwa, kandi niigurukira haiguru n'okuhuunahuuna okurukuragiirra okusemererwa okw'amaani oku zikaba ziina "Mundugeho kuli nyowe!" ebi nibyo ebigambo nyina Magurugasiganjuranamuyaga ebi yazigambire obu zaizire kumutembatemba. Ati, "Obu muli mbwa z'omugaso, kwija n'omwana wange hati mubaire ki?" Obu zaizire kugenda n'omba mugole wazo Burungibuliza, na uwe nukwo yazeegambira. Baitu ebi byona zo itabifeeho. Obu zaamazire kukora eki zikaba igenderiire - okuranga okuzaahuka kwa mukama wazoahanaaho zaayegarukirayo, okutangaana mukama wazo, nukwo zisobole kwija nawe. Burungibuliza na Nyinazaara obu bakaba bakyali omukurra kwabo omunju, bakahuurra aheeru emirera neeteerwa, akoogo nikasaara, ezigati yoona etairemu wa, wa. Kwija kugira bati na bo ka barole ekiri aheeru, amaiso gabo gaabaroza eki bakaba batarukunihira kurora, omuntu ou baanihiraga ngu akafa ira. Omu ha bagenzi be amutaire haibega nk'omwana, abairu be bamujugalikire oku n'oku. Okubanza nyina hamu na mukazi we bakateekereeza bati rundi nibaroota; baitu obu bamusimburwire, mporampora omutima gwabagaruka omunda, ahonaaho Burungibuliza yagwa iba omukifuba, baaramukyangana n'okusemererwa kwingi. Omuzaahuki obu yataahire omunju, ise na nyina baamubukara obwa kabiri, orole oku baamubukaire obu akaba naagabura. Baamiisa endembeezi, eka yoona yaba omukusemererwa. Buli mutaahi weena owaakaba aina ekintu kyona omuka ye, kiro eki atakisigeyo. Ti mwana wa maarwa, ti mwana wa mata, ti mwana wa buli kintu kyona ekiriibwa. Kiro eki obugenyi bwaraazaamu orole nka hakiro

Response: eki yagabuliiremu Burungibuliza. Hanyuma y'okumara ebiro naakyalya kandi naanywa n'abooruganda rwe hamu n'abantu abandi boona abaijaga okumujwahukiirra, hati akasaba bagenzi be bamusendekereza agende kweranga hali Isaza hamu n'embwa ze. Abantu obu baakihuliire ngu Magurugasiganjuranamuyaga naagonza kugya kweranga hali Isaza, buli owaakaba naayesobora weena hakiro ky'okugenda kwe, akaija okumusendekereza nukwo ahike omba Isaza n'ekitiinisa kingi. Bakamutwarra omukateeko, kandi buli ayakahuurraga ha ibara lye weena omumuhanda, yaijaga nairuka okumuroraho hamu n'okumusiima habw'okwongera okugaruka omubantu. Isaza obu yamuboine, na uwe akasemererwa muno habw'obusinguzibwe oburukwingana buti. Habw'okugonza okwoleka okusemererwa kwe, akamuha engumba ikumi nukwo asobole okwinura abantu be boona abarukumusemerererwa. Kandi okumwolekere kimu obwesigwa obu aina omuli uwe, omukumaliirra kwa byona, akamufoora Muhikirwa (katiikiro) we omubukama bwe. Ibara lya Magurugasiganjuranamuyaga likarangaanwa hoona hoona omunsi, kandi n'abantu baingi bakeegera hali uwe engeso ey'obumanzi hamu n'okumaliirra okukora ekintu hataroho kutiina kwona. EBY'OKWEMANYIIRIZAAHO ENYATURA Y'EBIGAMBO 1- Yega engabu 'Kapaapa Omutatembwa' omumutwe: Naija Kapaapa, naija Minyumiro. Naija Misisa gwagambiire okuzimu ensi ekaatika enyamwenge. Nkateera akasaija kaagwa n'engabu yako, kaagicwa orutwanga Kaagamba owanyinako kati "Imuka ompoorre," Ati, "Mpoole ngase ki Musisa gwagambiire okuzimu ensi ekaatika enyamwenge." Kikumiro niikamwa enfuuzi, Kitagweta niigweterwa abeega. Abagufu nkumbya nk'empike, abaraihire ntema nk'omugusa. Maau akantuma amaizi namuleetera obwamba bw'esamaga Taata yantuma enku namuleetera ebicweka by'emango. Okalime nkataahe, otembe haiguru amasega gakulye Tiimmanya oku abanyeete bafa. Nkatemba omuti ntakwatiriire nahanuuka n'itaagi! Baakaguza ngu nooha? Nti-n'Omutatembwa, Kapaapa, omwiru w'Akkiiki. 2- Binu haifo biboha orulimi, baitu obu oba osoboire kubigamba kurungi, bikuha obusobozi bw'okwaturaga kurungi ebigambo. Bigambe noorahukiriza emirundi nyingi oti:- (a) Obu oli Munyarwamwanja kubaza Orunyarwamwanja okaba ki? (b) Abudooni noogyaha? Ningenda Budongo. Abudooni nookoraki? Ninsamba obudongo. (c) Omukazi taiha iba ihwa, obu alimwiha limwiha omuka. 3- Yega agamu ha mabwa g'ebizina by'ente ez'omubusinge obwa ira: Nkaliisiza Nyambuubi omumutwe nambere a kacu kaabengeyeraga; Zaabanda ekyana ky'ensama zaakiita, ekijumbuko ky'entale ikimanya. Ikaba iriiriire Nyamigeerra ekinyalyoya kyaija kyaikanga; Nti "Mukaikuru ziihemu eyombo, omwika gw'etaaba tiigumanya," Nkaliisiza Butogota, Kateerra zaija zaagisaamanga, Nyowe ndi mucungiro gw'omwibaale, ekyanda obu kirijwa tindoma. Obu nasangire nibairuka amabara, nti "Nyemereza nduke eryange." Rusuusuka Rukuliiromumarungu, Mangoibambwire Kyasiina. Nkaliisiza Kigumba nseeri omwirima gwaisanga Nyamuhaagura, Nti "Rusimbaazi koleereza etaara, endungi isandaale niikyora." Mwabirora ebyeramahembe by'owaitu byarugaho byabacwa emitima, Kabiibi egosire omuhanda, njura etakya omubairagura. Amaarwa nganywire n'abairu ebisomberanda byagamara, Mutanganywa mukatamu eyombo emyenda etiina eya nseeri. 4- Ente eza biro binu ezirukukira obwingi ndugamahanga kandi n'endoleerra yazo ya mulingo gundi. Mutekerezeeho omulingo isemeriire kukugizibwamu. 5- Kora omuzaano gwa'okubara kw'omubwijukizi oti: Ntembe akasozi, ngereka, ntaho n'akandi, ngereka, nti obu mwena, ngereka. Ntembe akasozi, ngereka, ntaho n'akandi, ngereka, nti obu mwenda, ngereka. Ntemba akasozi, ngereeka, ntaho n'akandi, ngereka, nti ikumi na bbuna, ngereka. Ntemba akasozi (Busozi bwingaha obu wahikya otakasobeze omukubara kwawe? Ijuka ngu ha buli busozi bbuna noosigaga oyongiireho akasozi kamu.) Ebigambo binu bikira muno kuhulirwa omukubaza k'wabantu. Bisome kandi oteekerezeeho muno amakuru gaabyo: Abagataaha nubo bagaiha emiroto. Bakincwire buli akinagireho. Cumba tulye tiguli mwaga. Eraateere tejunjuura. Enjura etahinda niyo egwa, obu emara kuhinda buli mujumbi. Ekibi bakifuuhya kitakaizire Gunsingire aleha bike. Ihanga rukanga likwatanizibwa. Kake n'engambo nungi Nkuroho anywana mbere onywaine Nyansorombi tahwa bagiibiire. Rwagunywaine aliba ataroho. Soozaara ataakuhe mukazi akusaba omuhendo mura. Tinkakibonaga esiisa obukuru. Weesoroole kwekuma kuhigiza enunda kusoma.


Instruction: Continue the following story in Rutooro: (i) Ekintana n'Abaana Baakyo Baawanswa: Katabarwa genda, Kadondora genda. Abaana bange abo, kuba nyina ebyoya, Mba mbagenziremu kwezinira amadeeku n'amaderule. (ii) Enyamuhebe n'Omwissi w'Enswa: Kora omunjuba oyeenyinye, ezindi omiisire iguru. Omukazi n'omwana olifa nawe? Ee ee! ekisaija kinu kigwagwa? Nakyohya, omukazi n'omwana kyamuliiriirra? (iii) Entajumba Enyakutabukire Omutego Neegamba ngenzi yayo Enyakugutoire: Obu karaaba kali kahaahi, kakatakatule tugende. Obu karaaba kongosiire, kihoire, kihoire! kihoire mbogo ya maau, kihoire! (iv) Enseenene Zihikire omurukoro: Kijubwa aizire? Ngu aizire. Kibaizi aizire? Ngu aizire. Katikoomere aizire? Ngu aizire. Omwana

Response: aizire? Ngu araha? Taroho! Taroho! Ayebere! Ayebere! Muze!Muze! Muze! Muze! Kibbaate kya Kaseegu ibara erirukumanyisa omuntu na ise kimuzaara. Bantu baingi omubusinge obwa ira abaayetwaga amabara aga mulingo ogu. Soma agamu hali go kandi olengeho n'okuzoora ekyaleeteraga amabara ga mulingo ogu kumanyisa omuntu na ise rundi nyina kimuzaara: Kihuka kya Njagijagi; Isimbwa lya Waraga; Kagoro ka Kyomya; Rubumbuguza rwa Mugizi; Rukidi rwa Nyatworo; Ruboha rwa Kabombo; Rujumba rwa Kiigatiire; Kiiza kya Ndoleeriire; Kibbani kya Ikazire; Kinyamairu kya Karogo; Babwemara ba Bisweko; Nyemera ya Mpuru, n'agandi.


Instruction: Continue the following story in Rutooro: Obu Ndikura Tindifa Omusaija omu, Benedikito Karutaba akaba ali w'emyaka asatu n'etaano ey'obukuru abafumu be basatu ha baamumanyisiize amakuru ag'okutiinisa kandi ag'obujune, nkooku asigaizeeyo ameezi mukaaga gonka afe, aruge omunsi. Omunyeeto ogwa mbere akaba agurugiremu, baitu ha myaka asatu n'etaano akaba ali muroko gw'omusaija, weena anywisiriize, nairagura nká Miyumbu, muhango nk'enjojo, 'ekifuba kye oti kitaro, enda ye oti rubango; okwesimba oti Kyomubulembo. Ihanga lye akaba ali Munyoro. Oruganda rwe Mubboopi, obwihwa bwe Mucwamba. Empaako ye Atwoki. Omu kwega kwe akaba aina diguri mu by'Obusuubuzi, ei yasomiire omu Univasite ya Buhindi, ise Andereya Rutaba ha yamutwekere obu akaba akyali muto. Akamaliiriza okusoma kwe ali w'emyaka abiri n'ena yonka yagaruka omu Uganda, yatandika okukora omu Kitongole kya Piida ekya Gavumenti ya Uganda. Hanyuma y'omwaka gumu bakatandika Rediyo Uganda, baamwihurra baamugarra omu Kitongole eki okukoonyera okukitandika n'okukita ha rukarra rwonyini. Akaba aina amagezi n'okucwa enkamba ha yatandikiire baitu hanyuma y'emyaka nk'etaano omu Kitongole eki, yatandika okufooberra, kusisana na itwe

Response: bataahi be abamu, abaasigaire omu Uganda, abataratungire omugisa gw'okwegesibwa nk'okwe aheeru y'ensi y'owaitu. Akaba ali mwana w'omu bantu. Ise akaba ali w'Isaza omu Bukama bwa Bunyoro. Akaba atungire, ayeyombekiire kandi amanyire kukozesa itungo kurungi. Akaba azaire abaana bbana, baitu hanyuma y'emyaka ena nambere Karutaba yaziire okuruga Buhindi, nuwe akaba asigaireho wenka. Ha rubaju orumu akafare, habwokuba ensimbi zoona ezi akaba ahaireyo kwegesa omutabani ogu Buhindi itafe busa, ikaganduka. Akagaruka na diguri kandi ahonaaho yatunga omulimo omurungi omu Gavumenti, yatandika okukora ngu aba yakoraga na bo baijaga bamugambira omutabani nkooku arukukora kurungi. Baitu omu kasumi omuntu weena aka akaba atarukunihira, Andereya Rutaba akakwatwa nimonia bwangu baamutwara omu irwarirro, abafumu be okumukiza baalemwa hanyuma ya sabbiiti emu yaikya orwoya rwe orw'amaani orwa ha mpero, yarucwa omu kanwa. Baamukuma n'ekitiinisa ekyayolekere nk'oku abantu baingi bamugonzaaga nibamutamu ekitiinisa. Akasiga sente mu bbanka, n'ebitungwa hamu n'ebikwatwa. Nk'oku bagamba ngu, "Azaara omu tagweta", byona ebyali aheeru byali bya Karutaba omutabani, n'omufakati nyina.


Instruction: Continue the following story in Rutooro: Karutaba akaba atarukwenda itungo lingi, ente akaba atarukwesiga ngu niisobora kwikara kurungi mukama wazo ataroho, nahabweki ezirukukira obwingi yazitunda ensimbi yazita omu bbanka. Nahabweki sente ise ezi yasigire, oteho na zinu ezarugire omu nte, oyongerezeeho n'omusaara gwe, zamufoora omusaija omuguuda mali. Baitu obuguuda buhiira bufubira. Emyezi nyingi erabireho hanyuma y'okufa kwa Ise, obwomeezi bukatandika okuhindukaho kake. Obwekambi bwe ha mulimo bwakeeha, baitu obwekambi bwe ha nkooba bwayeeyongera. Amagezi ge ha kukozesa obusumi bwe obw'obugabe, ekintu ekinyakulemeera abantu baingi omunsi yaitu, gaatonterra. Omu myaka eyabandize akaba ahandiikire ekitabu ha Bakama b'omu Uganda, n'ekindi ha itungo ly'omu Uganda, omu busumi bwe obw'obugabe, kandi abantu bakaba nibabigonza muno, baitu hati akaba atakyaina mwanya kukora ebintu bya mulingo nk'ogu. Hanyuma akatandika okurwararwara, akabanza enkaka, yataho eby'ahamumiro, yayongeraho okugenda naahwamu esagama. Nahabweki obu yatungire okuhuumura kwe yamalirra okugenda okurora abafumu abaginga, bamukeberre kimu buzima nk'Abanyankole oku bagamba, bahike ha nsibuko y'endwara ye bamutambire. Akaba aina ensimbi z'okubasasura n'okusasurra omubazi gwona ogu

Response: baakumuragiire. Obu bamazire kumukebera boona omurundi ogwa ha mpero, bakamurangira n'obujune bati, "Tukukebiire twakwekebiija weena, baitu eky'okusaalirwa oina oburwaire omu sagama yaawe, kandi oburwaire obu nubwija okukwita omumyezi mukaaga kuruga hati. Busaho mubazi ogumanyirwe omunsi yoona ogusobora okukutambira." Hanu ka'mmuleke uwe wenka akutebeze nkoku yamazire emyezi egi omukaaga abafumu ei baali bamucweriire okufa. Benedikito Karutaba akaba ali muhuuru. "Abafumu obu baamazire okuntebeza amakuru ganu, ag'enkizi, ag'obujune, nyowe nyeena nkacwekacweka nahoibwamu amaani, nasisana nk'ekisunga kwonka. Kikantwarra omwanya okwikiriza nti na nyowe ntaaha ndi w'okufa, kandi tikuli kufa kwonka baitu ngu niinyija kufa omu mwanya muke guti. Ira lyona okufa nakuteekaga ha bantu abandi abakaikuru n'abagurusi. Nyowe nayebaraga nti ndi w'okwikara omu nsi ebiro n'ebiro. Ninteekereza nti itwena nukwo tuteekereza tuti obu tuba tukyali bato, rundi tutakarwaire; baitu hanyuma ya sabbiiti emu yonka nkaikiriza egabu yange, namanya nti ndi w'okufa, okufa kya boona, abamu bagenda ahonaaho, abandi bagenda handi hake baitu ha mpero ya byona boona bagenda kandi baligenda.


Instruction: Continue the following story in Rutooro: Ekikuru eki nkaba ningonza okukora nukwo ensita enu kugirinda n'okugisereka abantu boona, n'okukira muno nyina nyowe. Kandi nkateererra n'abafumu bange kutagambiraho muntu weena ebi bangambiire. Nyina nyowe akaba ali mukaikuru muno, ninyowe mwana omu wenka ou akaba asigaize omu nsi. Okumanya ngu nkaba niinyija kufa bwango nti kyakumucwire omutima kimwita atakahikire. "Ntagonze enganjani zange bamanye habwokuba buli omu akwizire nanganyira rundi naayehambiriza okungirra amakune ngu habwokuba nsigaize ebiro mbarwa nfe. Hanu nuho nateekereriize nti Ruhanga akatukora kurungi kutusereka empiko zaitu. Omukasumi kanu nkaba ntarukuzooka nk'omurwaire muno, nkaba nyanukiremu nikyo kyona baitu oburwaire nkoou abafumu bangambiire bukaba nibwija kundiira omunda nk'ekookoro nimpukurwa nk'omuti gurukuliibwa emungu. Obu narugire Nairobi ha nagenzire okurora abafumu, nyina nyowe akaija Kampala okundora. Obu nkaba nkyali kubi mali baitu nkeehambiriza okwimuka n'okwekozakoza ebintu okumwoleka ngu tindi kubi muno. Tindukumanya obu araaba yannyetegeriize. Hanyuma y'ebiro bike nkamusoonasoona yagarukayo omuka owaitu Kyesiiga-Bunyoro. Hati nu obu namazire okwemaraho

Response: obutiini bw'okufa n'esanduuko y'okunziikamu, n'ekituuro, natandika okuteekereza n'amaani nk'oku ndaamara ebiro byange ebi ebike ebisigaireyo omu bwomeezi bwange. Nkaba nyina sente ezirukumara omu bbanka, omugurusi akaba ansigiire nyingi n'ezi naihire omu nte zaali nyingi. Nkaba nyine ezindi omu Iusuwarensi, kandi obu oteho n'ez'omusaara gwange. Nahabweki ekya sente kikaba kitarukuntuntuza. Kangambe nti obunaku bwange bukaba butali ha sente kyonka bukaba buli ha busumi. Namalirraokumaraomulimo gwa Gavumenti.Nabagambira nti, niinyetaaga okuhuumura okuhikya obundikirra kimu. Baanyikiriza nainuka. Nasaba n'ensumbuuso yange okumara emyaka ikumi na gumu ei namazire ninkorra Gavumenti nayo baagimpa. Nkaba nyina motoka nungi ya Masiidizi Benzi, nagitungiramu dereeva. Namalirra okubungira Uganda yoona. Ebintu byange byona nabiboha baabita ha roole, nabitaho omuntu baabitwara Kyesiiga, Bunyoro owa nyina nyowe. Nyowe nagenda kutandika okurambura kwange. Nkagonza okubandiza Tooro. Hakaba haliyo nyinento nyowe aswirweyo. Baamwetaga Alyerunga, iba akaba ayombekere Ibonde, aina abaana bbana. Bakaba bali baana barungi baina amagezi n'obulyo kubalirra ha myaka y'obukuru bwabo.


Instruction: Continue the following story in Rutooro: Ha kiro ekya kabiri, obu nkaba ndi omuka aho akaana akamu akaisiki k'emyaka etaano yonka ey'obukuru, baakeetaga Felisite kakaija kaikarra aho twatandika okubaza. Obu tukaba nitubaza tuti, nkahurra omwana yatulika n'ebigambo ebi nkaba ntarukumunihiramu, baitu ebi natangiriire n'ekihika. Omwana obu yayongiire kwanjurra orubazo rwe yagira ati: "Nyowe obu ndikura tindifa." Nyowe nagarukamu nimpunirra nti: "Tolifa? Abantu boona obu bakura ngira bafa." Felisite agarukamu ati: 'Haroho abantu abamu n'obu bafa, baikara bali boomeezi. Kakuba oba oli muntu murungi, oli w'embabazi, oli mwenda, obu ofa abantu basigara nibakwijuka, osigara oli mwomeezi omu mitima yabo!" Nyowe namugarukamu nti: "Iwe Felisite kooli muto ebi okabimanyiraha?" Felisite angarukamu ati: "Omwegesa waitu omu Sunday school nukwo yatwegeseze ati. Akagamba ati, "Kakuba ohandiika ekitabu kurungi, nk'Abakwenda ba Mukama waitu, Yohaana, Matayo na Paulo n'abandi, abantu baikara nibakwijuka nibakugamba ebiro n'ebiro." "Nkaba ntandikire okunulirwa orubazo rw'omwana onu habwokuba rukaba nirunkwataho muno nukwo kwongera okumukanguza nti: "Haroho n'abantu abandi aba yakugambiireho abatafa?" Felisite aikiriza ati: "Ego, akatugambira ati haroho abasaija n'abakazi

Response: abamu abaahandikire ebizina ebituzina, nka, Charles Wesley na Kaabagangara boona bakyali boomezi, ensi zoona niibaijuka. Abandi bahandiika ebitabu nk'eky'Omutambuze ekyahandikirwe omusaija ibara lye linyebere". Nyowe hanu mwijukya nti: 'Nuwe Yohaana Banyani'. Agira ati "Otyo! nuwe Banyani" ati "ogu hati bunu tarukukira aboomeezi abamu omugaso n'okurangaanwa?" Omwegesa waitu akagaruka yatugambira ati, "Abantu abamu abaguuda basiga sente zaabo baigweta okukoonyera abantu abanaku omumasomero, rundi okwombeka amarwarro," kandi akagira ati "Ensimbi ezi obu ziba ziri nnyingi tiihwaho bakozesa amagoba gaazo. Zo zoonyini ziikara niizaara abaana n'abaijukuru ebiro n'ebiro, n'omuntu ayaisigire boona nibamwijuka, kandi nibamusiima". Hati omwana akaba ampikire ha mutima gwonyini. Omu kasumi kanu ak'obwomeezi bwange obugufu, Felisite akaba ampaire omubazi n'ekiti. Nubwo namukagwize nti: "Iwe hali ebi byona olikoraho kiha eky'okukutanga kufa okaikara oli mwomeezi?" Felisite agarukamu n'obuculeezi ati: "Nyowe tinyina magezi maingi okugamba nti ndihandiika ebitabu n'ebizina n'ebicwereriirwe, kandi tindikumanya nti nditunga itungo lingi, baitu ninsobora kuba w'embabazi n'okukoonyera abantu n'okuba w'amakune, n'okutunga enganjani zange nukwo obu ndifa nsigale nyomiire omu mitima yabo".


Instruction: Continue the following story in Rutooro: "Nyowe n'omutima gwange ogwijwire omuhimbo habw'ebigambo by'amagezi eby'omwana onu yangambiire, namweta yaija namuteeka ha kibero ky'okuguru kwange, nabaza na uwe mutunuuliire omu maiso namugira nti: Ruhanga naija kukuha amagezi n'ebitabu noobihandiika, n'ebizina noobicwererra. Kandi n'itungo naija kulikuha noolikoonyeza abandi." Baakigambaga ninkihakana ekyahandiikirwe ngu 'Omu kanwa k'enkerembe n'abanyakwonka numwo ogumize amaani, kuruga obu nkakiikiriza. Nkasiima Ruhanga habw'orugendo rwange runu orwa Tooro. Habwokuba omwana ebi yangambiire nibyo nkaba niinyetaaga okumanya omu kasumi ako. Itungo nkaba nyinalyo kulengesaniza na bagenzi bange Abarukwiragura ab'omu Uganda. Okwegesibwa omugurusi wange akaba akumpaire, ebitabu nkaba ninsobora okuhandiika kakuba nyetaho. Ekiro ntabyame nkaraara ninteekereza. Owaakaba aiziire sabbiiti yoona nkamara bbina byonka, nagira nti, 'kangaruke omuka okukora nswaze abafumu abangambiire ngu nsigaize emyezi mukaaga yonka nfe.' Ekintu kimu ekikuru eki nkaba mmazire okumalirra ntakarugire Ibonde nikyo kinu: nkaba ntarukwija kwikiriza okufa omu mutima gw'omwana ogu Felisite, owaakaba ayegere akyali muto ati, kandi na Nyowe yanyegesa ensita y'okwomeera. Ekikuru omu bwomeezi tibiri byanda n'obutoigo omuntu ebi amara omunsi, baitu omuntu ebi akora rundi ebi agamba omu kasumi ako aka amara ali mwomeezi. Obu nataahire omuka, nkabandiza ha kusegesa n'okusengiija obwomeezi n'ebikorwa byange kwihaho ifuro n'ebisunga kusigamu amata n'oburo byonyini. Nkasanga haroho ebintu bingi ebi nakoraga ebi ntarukwetaaga. Natandika okuba mbaliirizi ha buli dakiika n'esaaha yoona ey'obwomeezi bwange. Ekyarugiremu obusumi bwange bwona natandika okububara nk'eruuru. Nkeesanga nti nasiisaga obusumi bwingi muno omu kuteera orujali, omu kugenda ha binyumyo omu kubyama n'okuhetera, omu kulya n'okunywa. Kandi na sente zange naisiisiraga omu kugura ebi ntarukwetaaga, omu kunywa ebitamiiza n'etaaba n'omu kwigabira abantu abatarukwibara kwo, kandi kunu abarukwetaaga kwo baroho. Natandika okukora okukira nk'oku nakoraga bwona. Nkasanga nti ninsobora kukora esaaha ikumi na munaana buli kiro, nimbyamaho mukaaga zonka. Omu kasumi ako ak'obwomeezi bwange obukaba busigaireyo abafumu nk'oku baagambire, nkasobora okuhandiika ebitabu bisatu, n'ebicwereriirwe ebigufugufu ebirukusisana ebizina makumi asatu. Hali kinu nkateekereza nti obu ndiba ngezire, Felisite talirema okumanya ati nkyali mwomeezi. Ekimu ha bitabu ebi eki nayesere 'Linguzaayo' nuwe nakihongiire. Nkategeka ensimbi ezirukumara okubiteeza byona. Obwomeezi bwange obugufu bukaba nibunsemeza muno, nkaba ninsisana owaarukwiruka kaliitango kutangisa orufu. Omu bwomezi bwange obw'enyuma tinagonzaaga kukora muno, baitu hati obusumi bukansindikiriza nayefuma. "Ekindi ekikaba nikinsemeza nikyo eky'okumanya ngu nyina ensita, ifubo buli muntu weena eri yakugondeze okumanya, baitu eri nkaba nyerinzire okutagambira omuntu weena noobwakuba nyina nyowe. Ekindi eki nakozire nukwo okugweta. Nkagenda omu bbanka nagurayo empapura ezi ezi bagweteraho. Nateekereza kurungi nk'oku ndisiga ebintu byange omunsi. Nkabanza okuteekereza hali nyina nyowe, namuteera ha rubaju ensimbi ezi namanyire ngu niziija kumulinda. Hanyuma nimpondera amagezi g'omwana omuto Felisite, nagonza kusiga sente omu isomero erimu nukwo amagoba gaazo garaakozesibwaga okuheererra abaana basatu buli mwaka omu isomero eri okusoma. Ekicweka ekimu nakisiga okukoonyera enfuuzi omu Isaza ly'owaitu Bugoma

Response: ha nazairwe n'abazaire bange ha baarugire. Ebi byona obu namazire okubihandiika mbitaireho omukono na baakaiso na bo bataireho kyonka batarozire ebi mpandiikire, nabirorra omu bbanka nabitamu, naragira nti: "Ebbahaasa egi erisumururwa mmazire kufa." "Hati nkaba nsigaliize ekintu kimu kyonka hali ebi omwana wa nyinento nyowe ebi yangambiire, nukwo kugirra abantu boona amakune, kubagabira, kukozesa engambo nungi n'okwijuka ngu, omuguuda n'omunaku, ow'ekitiinisa n'omuheereza akahanda kaitu kali kamu. Nuko akaina omu itaka. Noobu orukuba otungire ota, nuko koona ak'okasigaza omu nsi omwoyo obu gwahukana n'ekisweko kyagwo. "Omu muhanda nkaba mpaire dereeva ekiragiro nti owaraimukyaga omukono ayemerezeege motoka amutemu rundi buli tusangirwe nitwanguhiriza muno. "Binu byona obu namazire kubihikiriza kurungi nkooku nkaba ninsobora nasisana nk'arukugambira rufu nti kandi oraha? Rugayo oije ontwale owaanyu Nyabuyonga ha wakatwaire emyenda yoona. Orubimbi rwange ndugwisize orubu rwange ndusensiize. Obusumi bukaba numbwirra haihi, ebiro bikaba nibihwayo, na nyowe nkaba ninkorra kimu obwitane okutangisa orufu kandi ninsemererwa. Baitu kandi omu mubiri gwange nkahunirra okurora nti nkaba ntarukweyongera okuba kubi rundi okuceka. Omu mananu nkaba niinyehurra kurungi okukira bwona. Ebiro ebi byona nkaba nyehoiremu ntarukufaaho n'okurora abafumu obu narwaraga. Baitu hati obu naboine ebiro byasa kuhikira kimu hataroho kookurorraho k'okufa omu bwomeezi bwange, nahandikira abafumu bange baije beeyongere okundora. Nkagenda Kampala. Abafumu babiri bakaruga Nairobi baasanga omufumu ondi Kampala. Bantaahya omu irwarro lya Mulago namaramu ebiro bisatu nibaanyekebiija. Ha kiro Kyakana bandeetera amakuru ngu, 'Tuzoire ebintu bibiri omu bwomeezi bwawe. Eky'okubanza nikyo kinu, obu twakugambiire ngu noija kufa hanyuma y'ameezi mukaaga nitusobora kuba twasobeze, hakaba hatarumu kwo burwaire obwasisanaga nk'obuli omu sagama yaawe omu kasumi kali. Rundi ekya kabiri omubiri gwawe gurwaine n'amaani gwasingura oburwaire obu, obu twateekeriize ngu nibwija okukwita kandi tutaine mubazi gw'okubutamba. Hati weena tusangire oli mwomeezi nk'abantu boona aboomeezi. "Iwe arukusoma ebigambo binu noosobora okuteera akasisani omu mutima noorora omunligo ogu nabairemu obu baamazire okuntebeza amakuru ganu. Nkaba nyizire kuhurra ekiro eki ndifeeramu, bangambira bati, "oyomiire nk'ibaale." Nkaija ndi mufu hati nahurra ngu ndi mwomeezi. Omunda yange nagamba nti, 'nimukasobyege nka ira.' Baitu nyowe emyezi egi ei namazire omu kihanga ky'ekituuru eky'okufa ekaba enyegeseze bingi. Okubanza nkaba nzoire amakuru g'obwomeezi n'ensita y'okwomeera. Nkaba nyegere obukuru n'omuhendo gwa buli kiro kyona omuntu eki amara ali mwomeezi omunsi. Nkaba nyegere nti omuntu naasobora kukora kurungi emirimo ataliire rundi atanywire akabambura buli kiro buli kiro. Omu myenzi egi omukaaga nkaba ninsisana omuntu anyakuzairwe obwa kabiri. Kandi ekikuru kya byona omwana ogu omuto akaanyegesa ati, "Haroho okwomera omu kufa," kandi ngu, "Omuntu afa akyali mwomeezi, kandi ayomeera kunu afire." Nyowe ntagaruke enyuma nkamalirra kugendera aho ebiro byange ebike rundi ebingi ebikaba bikyasigaireyo omu maiso, kandi ebigambo ebi "Obu ndikura tindifa" omwana ebi yangambiire byaikaraga nibiteera ekide omu mutima gwange.


Instruction: Continue the following story in Rutooro: Ow'Engonzi Zaanuukule Ezange Nkamusanga omumusiri gw'ebyakyo. Naanywegera ekyakyo kya Rooza. Obu yaimukire amaiso yandeeba, Yayesisaniza nk'atamboine. Baitu nkooku itaserekwa engozi ndikaitwa, Ebiimwemwe byamuhaagura amatama. Namweyuna n'ekihika nindaata, Namuramukya niimwatura empaako. Yainunuka yaanyoleka engonzi Ezirukuseeseka mali nk'obwoki. Yaanyanuukura naanyeta eyange, Nahurra ebikiratima byanteera. Habw'okugwaho burungi butoonya, Ow'engoonzi zaanuukule ezange. Namweta nti, "Ija tugende Adyeri Omu busozi oburungi obwa nseeri". Yayehengesa kunu naayenda Baitu natoma ekimuli omunda. Nayongera okusoona n'engambo Namukwata ha mukono nk'endeesi. Nk'akafunjo k'omunyanja ya Ntuntu Aka basika kunu nikeereeta. Twasuusuka nitumwegerra. Nk'abarukugya omu g'abeera. Namutomya ogw'omukatongo, Okufumukira omu kasozi nseeri. Baitu obu yaboine omukunyu ogwagwire. Yagira ati, "Nyowe amaguru gansaasa." Naanye omunda nagamba Nti, 'Ohabwire abwesakiire'. Twaikarra ha muti twateeka Twabaza orulimi orw'engonzi Omwange byali birooto Habwokuba nkaba ndi n'enganzi. Ow'engonzi zaanuukule ezange. Rweyamura akaba ali musigazi murungi owakaba asomere amazire siniya ya kana. Obu akaba akyali omu' isomero akaba aina enaganjani ye omwisiki enyamibwa ayayetwaga Nyakazaana. Baitu bambi obu barugire omu isomero bakaburahongana kumara omwanya mukooto. Baitu Nyakazaana akaikara omu mutima gwa Rweyamura. Ekiro kimu Rweyamura akaba ali na' abasigazi banywani be abayasomere nabo nubwo omu ou bayetaga Ruhweza amukaguza ati "Wewe, baitu ebyawe na Nyakazaana bikagarukira nkaha?" Rweyamura amwanukura ati "Ndeka mugenzi wange Nyakazaana okuruga obutwarugire omu isomera nagunu gujwa tinkamucwisaaga liiso" Ayongera amugambira ati bakaba bamazire emyaka ebiri batakabonanganaga. Nubwo Ruhweza amugarukama ati "Werekere eki kitaito muno Atwoki. Nyowe ijo nkaba ndi Jinja twagwamu ngana puku na puku ha baasi paaka, twagwangana omunda yampa n'esimo ye nginu Kinu kikasemeza Rweyamura muno kandi obuyamazire kutunga esimo ya Nyakazaana n'ekihika kyona atasiibye atamuraaliize kugenda kubaza na uwe. Yamugira ati, "Abb'oki ha simu omuntu tasobora kubalizaaho bingi. Nkwoyere ndaagira nkaki! Ningonza kukurora n'amaiso. Boojo noosobora kwija nitulya hamu ek'yekiro ha Kyamukaaga obu tulimara tugende omu

Response: sineema?" Nyakazaana amugarukamu naasandaara ati, "Ngira nyowe hati bunu nkatandika kulya nk'ente, olindiisa onsobole?" Ha rubaju orundi orw'esimu Rweyamura obu yamazire okuseka yamugarukamu, na uwe naazaana ati: "Noobu oraakalya nubwo oraalya okize nyowe!" Rweyamura ekisandaaro ky'Abboki kikaba kimazire okumwoleka ngu aikiriize n'okusemererwa, nahabweki yagenda ha rubazo rw'okumutabarra n'obusumi. Yamugira ati, "Ndiija Abbooki nkutabarre ha saaha nk'emu aho. Adureesi y'owaanyu ngimanyire, owa takisi alimpikyayo." Nyakazaana amaliiriza ati, "Kale. Weebale Atwoki kututerra." Rweyamura afundikira ati, "Nsemeriirwe Abboki kuhurra iraka lyawe, kandinde kurora amaiso gaawe Kyamukaaga." Nyakazaana yagarra omukono gw'esimu omu nteeko yagwo asemeriirwe. Baitu Rweyamura ha rubaju rwe akagugarramu omuhimbo gumwijwire ekifuba. Akaba naasisana omusambi w'omupira gw'empaka anywisize gooro, rundi omuguruki agurukire oburaira bwe ha muguruko, hanyuma y'okugwa kabiri. Omunda ye akaba naagira ati, obutaikara hamu bwongiire engonzi. Lyaba ira, akasumi kahikire okwaturra Abbooki ogu nkooku mmugonza okufa, kandi nkooku ndukwenda tukwatanize hamu obwomeezi. Hati nkooku namara okusoma, na uwe ali haihi kumaliiriza. Twombeke eka. Ha! Omwana ogu akasemera weena. Ti kubaza, ti kuseka ti kurubata, ti kujwara! Ruhanga wange boojo aliinyikiriza? Boojo, haroho omuntu ondi ayamunagiire orukoora ebiro ebi ebi mmazire Kenya! Ninteekereza hati nangonza nkooku nyowe ndukumugonza. Ningumya nti naija kuunyikiriza. O! Ruhanga wange, Kyamukaaga kiraahika di!" Rweyamura Kampala ekaba etali waabu. Yazaarwaga Bunyoro. Abazaire be bakaba bombekere Kyabigambire ha ruguudo orwa Masindi. Kampala akaba ainamu abamanyi, baitu akeegomboozaaho okugoonya omu Sosoro senta, nuho arugirreege naagenda naabarora obu araaba akiri omu Kampala. Bakaba batakamugambiire ha bamutumire. Haroho enganjani ye muno ou baayetaga Pita Kayongo ou yagondeze kubanza kugenda kurora. Bakasoma hamu ira. Yakorraaga omu kitongole ky'amaizi, naakoonyera omukeeto omukuru ow'ekitongole eki. Akagenda okumurorra omu ofiisi ye ha Kyakataano orwebagyo. Obu yahikireyo, baagwangana omu kifuba, baaramukyangana, baabaza, baasandaara, emirimo yayeba, baijuka ebyenyuma, bacika ebinyakuroho, baalengera n'eby'omubiro by'omumaiso.


Instruction: Continue the following story in Rutooro: Esaaha z'okwinuka zikahika Rweyamura akyaroho. Obu akaba naasa kugenda Kayongo amutanga namugira ati, "Leka Atwije tugendere hamu". Ategura ofiisi. Akaba aina ensimbi nke eza kaasi nka kikumi rundi bibiri, ezi baali basaswire kiro eki, habw'okwikara naabaza na munywani we, atagire mwanya noobukwakuba okwijuka okwitwara omu kabbenge kaabo oku zaahuru esaaha zitakahikire, nkooku yakoraga bwona. Nahabweki akarora ebbahaasa yaitamu, yahandiika eruguru yayo omuhendo gwazo n'omutwe gwazo, yagiboha. Akaba aina akaikaro ha yasigaga yayahura ekisumuruzo kye, agenda akitayo. Baturuka na munywani we bagenda. Bakaahukanira Nakivubo. Kayongo yakwata ogw'owaabu Nsambya, na Rweyamura yakwata bbaasi yamutembyatembya orwa Mengo, yasiga yamunaga haihi na Kampala Omukadde, yasirimuka naataaha omu Sosorosenta. Omutima gwe akasumi koona gukaba guli ha kiro kya nyenkya ekiro. Nugubara emigongo nk'enjoka, nuguteeekaniza ebi arasobora kubaza n'okukora kusemeza omurungi Abbooki. Ebiteekerezo nka binu; "Nyenkya nikyo kiro", kakuba ndemwa okwoleka Nyakazaana engonzi zange zoona kandi nkooku ndi musaija arukusobora kumuheera kimu ebi arukwetaaga ebisobora kumumara omu nsi, ndaaba ngurukirwe omugisa ogu ntalikwataniza bundi. Ningumya nti nangonza okukira boona, kakuba akaba atarukungonza akwikiriize ata bwango ati kwija kulya na nyowe eky'ekiro, hanyuma tukagenda omu sineema. Akusoboire kwekwasakwasa ati omutwe nugumuteera, rundi naagenda kumwokya isoke. Baitu boojo sente zinu ezi nyinaho omu nsahu ziraamara okumwoleka nkooku hati ntali nka buli obu twali hamu omu isomero? Kakuba ntungayo zindi nkongererezaaho tikyakuba kibi. Boojo nkuziihaha? Obwire obu bwaizire ekiro, Rweyamura yagenda omu kirabo Nakivubo okulya eky'ekiro, habwokuba omu Sosoro senta tibaacumbiraga abagoonyi, baabahaga oburaaro bwonka. Hakaba haroho ebbaara yonka habwa bo abaagonzaaga okwegurra ebyokunywa. Nakivubo hakaba haroho ebirabo bingi eby'ebyokulya, buli muntu yayegombozaaga nkooku arukusiima. Rweyamura akaba ayeboniire ekirabo ky'Omusiiri, eki baayetaga Zanzibar Hoteeri. Kyali kyecumi n'abaheereza baamwo b'amakune. Etaara z'amaani g'enkuba zikaba nizikiha oburungi n'okusemera obu zaaleetaga okuhweza kwazo nukuraba omu birahuli by'erangi. Obumeeza obukaba buroho engoye zaabwo ezirukwera nubwo bwabanzaaga okucundiriza omuntu. Mukama wa hoteeri akaba atairemu rediyo eyaikaraga neezina okusemeza abagenyi. Rweyamura ha yahikiireho abali bakaba bakeehere, nahabweki akaba aina omugisa okwegombooza akaikaro koona akaakasimire omu iriiro. Yakomaho okwikarra ha kameeza k'omukarugu ha rubaju. Yaragiriza ebi akaba naayenda okulya n'okunywa, atarukwanguhiriza n'obukwakuba okuhyabiriza. Omu Zanzibar Hoteeri, Rweyamura akamaramu esaaha yoona. Byona akaba aizire na Magazine ye, agitaire aho ha rubaju kunu naalya kunu naasoma mpora. Ha yaturukiire omu iriiro, esaaha zikaba zaahinguraho kake omu ibiri. Aheeru hakaba nihahweza nka nyamusana habw'etaara ez'amaani g'enkuba. Rweyamura abanza ayemerraaho kake, arora obulyo n'obumoso, hanyuma ateekereza ati, "baitu omungoonyo oku hati ningenda okukora ki? Obwire bukyali buto, kandubate mpora mpora ngende omu maduuka amakooto Nakasero, ndole abatunzi nkooku bacookere ebibambo byabo, ndengesanize n'emihendo ya Nairobi". Akwata omuhanda, arubata mpora mpora agenda kukora Abajungu eki beeta 'kugurra ebintu omu madirisa'. Ahingura ekizaaniro kya Nakivubo, ahika ha baasipaaka, aheta naatoma obumoso, arubata akaanya aroleriire enkiro ya Wandegeya, hanyuma acwanganiza aigukira omu ruguudo orukooto orubeeta Bbomborroodi. Atandikira aho ha batundira emigaati, haihi na Odyoni Sineema, ekicweka ekirumu amaduuka agarukukirra kimu oburungi omu Kampala yoona. Agenda naarora ebintu naayetwara mporampora, ebindi 'naagurra omumadirisa g'ebirahuli', naalengesaniza emihendo n'eya Nairobi, ha yamazire emyaka ebiri. Agenda ahikira kimu ha duuka ya Durepa. 'Omu kugura' kunu nuho yaboiniire ebintu ebimu ebirungi mali, ebi yateeberiize ati kakuba akomorraamu kimu akakitookera omuligirwa we Abbooki nyenkya, nikisobora okukanyisa engonzi ze hali uwe. Baitu kandi omu ndyanga ye obusimooni oburukumarra kimu bukaba butärumu, okugura ekyekiro ekirungi n'ebyokunywa oteho n'ekiikaro ekirungi omu sineema. Yatandika okuteekereza muno. Ahonaaho ekiteekerezo nubwo kyamurabiremu nk'omurabyo gw'enkuba kiti, "Baitu torukwijuka ensimbi ziri omu ofiisi ya Kayongo? Ekisumuruzo ha akitairege oboinege, ebbahaasa ogirozire, kandi orwigi oboinege tasigirege yaruboha! Nooha araakubona?" Baitu omurabyo ogu gutamugambire ngu 'ekiro haraaraho abalinzi. Gutamwijukye ngu 'Agobeza munywani we azimba enda. Gutamuhe ekiteekerezo ngu, 'Abaisiki abamu, omuntu bamugonza nkooku ali, kunu tikuli nkooku aina'. Nahabweki bambi Rweyamura yakwata omuhanda yarubata naajwambura, naagarra nambere abairege kara rwebagyo. Akasanga ekyombeko eki ekikooto ekikaba kirumu ofiisi ezindi nyingi kiteekere nk'etarumu omwoyo gw'omuntu omwomeezi. Ekyombeko kikaba kirumu enkuubo nyingi ezirukurabanganamu. Orubaju n'orubaju rw'enkuubo ezi, nuho hakaba hali enyigi ezirukutaahya omu ofiisi ezitali zimu. Rweyamura ataaha omu kyombeko, agenda naarubata obunkenke, ahika harukuubo orurukukubuka nirutoma omu ofiisi ya Pita ei akaba nakyaijuka kurungi, ayekuba obumoso aterekerra naataaha omu ofiisi ya Kayongo. Omutima gukaba gutandikire kuteera munoho okukira nkooku gukora bwona, obu akaba naagorra omukono okukwata ibona ly'orwigi. Omunda akaba naayekaguza ati, "Boojo haizirege omuntu yaruboha?" Baitu obu yarukwasireho yanyoora mpora rwakinguka, yayegarukamu ati. "Nangwa." Yagaruka yayehuuma ati, "Nsenyiirwe kiyaga." Yataaha omunda, orwingi yarugarraaho amaanyuma ge, nabwo mpora. Akyali ha bunkenke yarubata yagenda omu karugu nambere aboinege munywani we naata ekisumuruzo. Ahikaho; ata omukono enyuma ya kabada eyeekaba eroho, asanga haliyo akasumaali, ha kasumaali aho nuho hahanikirwe akasumuruzo. Akahanuurayo amizire omwoyo; aija akwatakwata naaserra akanyadeere kaakyo, nka kihimbaara oku akora. Akazoora, omukono ogumu gwikara nugukalinda kunu ogundi nuguleeta ekisumuruzo nugukitamu, anyoora, ahurra omunda kaabasuka kati pa! oyongera kwetebeza ati, "Ekiyaga nikikyaseenya," baitu iraka erindi eri akaba atarukuhurra kurungir likaba nirigamba mpora liti, "Eki otakaliire". Rweyamura asikayo kabada bwegege erugayo, atayo omukono akwatakwata akahurra yagihikaho eri yoonyini ei aboinege Kayongo naatayo agiihayo, agyegeka ha meeza, aboha eryahurro, Hanyuma agiihaho agirorra omu nsahu ye ey'empale eya ha nyugunyu agitamu ipeesa aliboha. Akwata ekisumuruzo akigarra ha kasumaali kaakyo enyuma ya kabada omu karugu. Obu yamazire okukora eki yayemerra yahengeka omutwe gwe okuhuliriza, atakaimukize orugendo rw'okuturuka, yahurra hataliyo muhwe gwa muntu. Yaimukya orugendo rwe orwa kabiri okuturuka omu kyombeko. Akaba ali habunkenke akasumi koona, amatu ge gakangaraire okuhuliriza akarukucwa koona. Tahurraayo kantu. Ahika ha rwigi arukingura, arurabamu agaruka arugarraaho, arubata akaanya ak'okuruga omu ofiisi okuhika ha rukuubo orukooto. Baitu obu akaba naaheta ati obwekubo obu obwamwihaga omu ofiisi ya Kayongo okumuta omurukuubo oruk ooto, akeecura omulinzi w'ekiro, n'omulinzi w'ekiro na uwe yamwekanga. Omulinzi onu Rwambuya nkooku baamwetaga rundi ha murundi ogw'okubanza akaba agiire omu kibuga, rundi akaba ali omu nkuubo ezindi, rundi akaba agwijagiireho timmanyire baitu obu yayekangire Rweyamura yahababuka n'iraka likooto n'enkizi ati,' "Niiwe oha?" Rweyamura agira ati ci! Rwambuya agarukiramu haihi omurundi gwa kabiri ati, "Niiwe oha?" Rweyamura uwe agarukamu mpora asobiirwe ati, "Niinyowe". Rwambuya akanwa kamwakwamu omurro naagarukamu Rweyamura eki agambire ati, "Niinyowe! Togira ibara? Nooserra ki hanu ekiro

Response: oli musuma?" Rweyamura agarukamu bitarukwija ati. "Nangwa tindi musuma iwe omboine nkwasire ki?" Nyizire okurora Offii....." Rwambuya ayongerra kimu kubaliza haiguru atarukumwikiriza n'okumarayo ebye arukubaza, agira ati, "Muntu ki ou oraboine naagenda kurora ofiisi omu itumbi ly'akahogo" (kunu obu itumbi likaba litakahikire). Omulinzi atandika kwamirra mutaahi we ati," Rwahwire ----ee!" Rweyamura obu yaboine byakamba, agonza okumutemberamu aturuke omu kumirizi kunu naita omuhanda. Omu kasumi ako, bombi bakahurra kuruga ha nsonda endi ey'ekyombeko, Rwahwire naayetebuka naija kunu naakaguza ati, "Kiki? Kiki? Kiki Rwambuya? Nooha?" Omu kiikaro ky'okugarukamu Rwambuya aihayo esirimbi agita ha munwa, esuliza. Rweyamura agira ati naakona, agema entomi y'amaani agyokya Rwambuya omu maiso, amukooba, enkongoteera y'omutwe agibanza ha simente, amutambuka acuncumuka naaturuka aheeru. Rwahwire na uwe owaakaba naija baitu naahwerereza, akahurra emirindi, omuntu nairuka naaturuka, agira ati, "Nkuboine" amukurata naamuhambya n'enduuru emuli ha munwa. Baitu Rweyamura okwiruka omu isomero akaba atakwegiire busa, Leero kaaswa kunu okuroho okujuna obwomeezi n'ibara lye! Atenterra n'enguudo naasirimuka. Acwanganiza agwa omu nguudo endi, ayongerra kimu kwiruka naayebinga ebiituru by'emiti ya ha nguudo rubaju. Baitu abantu b'omu Kampala bazira enduuru. Abalinzi b'ekiro boona omu kacweka ako, ekaba ebaimukize, kandi emirindi y'okwiruka ha nguudo za simente ekaba neebahabura nambere omuhiigo guli. Rweyamura ayongera kwiruka, egi enguudo ei akaba arumu agirugamu agwa omu nguudo endi, baitu kandi enu bambi ekaba eri kibumbuliko, etarukuturuka, ekaba eri hagati y'enkarra z'amaju, hampero yayó haliyo orukomera rw'ekisiika ky'amatafaali, ha mugoma gwakyo eruguru bakombekeramu ebibbalibbali by'ecupa, n'ebicwekacweka by'ebirahuli, nkooku Abahindi bakora okutanga abantu okubatemberra. Abarukumuhambya bakaba nibaija nibatoka. Akaba ategerwe embaju zoona. Okwongeraho eki, omu mwanya gw'entambu nk'amakumi asatu omu maiso ge akaleeba omulinzi ondi ow'ekiro na uwe aimukiibwe enduuru n'emirindi n'etoko, ayesimbire, ayetegere nk'ekitimba okumuzingiza. Obu akaba akyali ati, ekiteekekerezo ekindi kimurabamu nk'enkuba kiti "Orwigi oru ha bumoso torukururora?" Na uwe ayegarukamu nk'omurabyo ati, "Iwe ego kwo." Ahindura entambu ze, airuka naarwebinga. Ozimanyire zinu enyigi ezinyakwikara ha bikomera by'amaju g'Abahindi. Ateekereza ati, "Boojo ndaasanga rubohere nandi rutabohere!" Agorra omukono n'ekihika kirumu enkizi, akwata ibona anyoora naasindika, rukinguka nurwesuusa ha pata zaarwo. Agira ati, "Otyo....haraija kindi...." Ekindi eki kibaka kitali hara. Akaba aigukiire omu Kizigati kya hakaanyuma k'eduuka, kunu nju y'okuraaramu ey'Omuhindi. Omu mwirima ahuumira ekipipa ky'ebisusu na faakalimba, kigwa kiteera obwogo hasimente, akitammbuka naahiija, omulinzi ahababuka. Omumaiso ge hakaba haliyo ekikomera ekindi. Agira ati, "Leero hati nkoleki?" Akaba ataina mwanya kuserra nambere orwigi orundi ruli; nabwo noobu yakuruboine akaba atarukugumya ati yakurusangire rutabohere nka ruli. Kyonka ekirungi hali uwe ebikomera bya hakaanyuma k'Abahindi tibikira kuraiha muno. Akaba naasobora kuguruka akaimukya emikono akakwata ha mugoma gwakyo. Habw'omugisa gwe rubaju rwa kunu bakaba batombekiiremu bicupa n'ebirahuli. Rweyamura ayetuuta, aguruka akwata hamugoma eruguru, ayesika aguruka agwa rubaju rwa kuli. Asangayo enguudo endi ateera ekiikoohe ati, "Ehuu" naateekereza ati, "Kampaho abarukumpambya mbatiire amabega." Arubata nairukamu naamagamaga. Obu akaba naahika ati ha koona y'enguudo, abaserukali babiri abapoliisi akasanga baamera, bakaba bamweserekeriire hanyuma y'okuhurra epumpu egi yoona. Baamuhamba obwara. Obulemu hati bwatandika buhyaka n'abalinzi b'obusinge bw'abantu omu rubuga nk'oru, abakaba nibakora omulimo gwabo. Rweyamura akaba naarwanira okufa n'okukira habwokuba abantu b'omu Kampala bazira kuhurra ngu onu musuma, noobu okuba oli omu mikono ya Poliisi nibasobora okukutagurataagurraamu. Baitu ekikuru kya byona Rweyamura akaba narwanirra ekitiinisa ky'ibara lye, n'omulimo gwe n'obwomeezi bwe bwona obw'omumaiso. Akaba ali musigazi muto aina amaani, omubiri gwe gukaba gumanyiire ebisasaizi n'okukora muno okutajwaha bwango. Okuteera entomi oku yayegere nk'omużaano omu isomero, akakusanga kuli kw'omugaso omu kasumi nka kanu ak'okwerwanaho. Nyenkya Kyamukaaga akaba araganiize Nyakazaana we okumuliisa n'okumutwara omu sineema. Bakihurre bata! Ebintu ebi byona byayekoba hamu byamuha amaani agatali g'obutoosa okurwanisa abaserukale. Omunda ye abagira ati, "Muunyesereekeriire mwankumba mwankwata, linda nu mbooleke aga nazairwe na go." Omuserukale omu amucwamu, owa kabiri obu akaba naasa okumuhamba obwara amuteera entomi n'amaani ge goona amunaga kuli; ow'okubanza obu akaba naasa okumugwera yamwesumba, yayongera okwiruka obutarora nyuma. Baitu noobu okuba oli musigazi w'amaani ota, akasumi kahika obu ojwaha okakondeza, amaguru gakateba, orwoya rukakuhwamu, omutima gukateera obutaikya gukasa oguraakuleetwa omukanwa. Rweyamura akaba ali haihi okuhika haihi n'akasumi ako ha yahikiire hakoona endi ey'oruguudo. Yayongera okwiruka yagikuba. Omumaiso ge ha rubaju rwa kuli orw'oruguudo yaleebayo motoka eyemeriire muhanda rubaju, etunuuliire ha arukuruga, agangaijuka naagyeyuna n'amaani amake ago aga akaba asigaizeemu. Akwata orwigi rwayo naahiija. Kiro eki kyonka akaba akwasire ha nyigi emirundi ebiri aina okugurukyagurukya niimugirra amakune niimutaahya boojo na rumu orwa motoka ruraamukunira rumutahye, omu kasumi aka arukwetaagiramu ati obwirukiro na h'okwebinga? Anyoora omukono gw'orwigi rwa matokoa n'ekihika n'amasiko abona rwamwekingurra na "Kaije". Agitaaha arukinga aikarra omu ntebe ya dereeva. Akwata ha kooma akaakya motoka erema kufeekya, ayongera okukasindika omurundi gwa kabiri, kunu ekigere akitaire ha ndeesi y'omurro. Na kuteezaayo. Akaba naikya naahiija muno nk'anyakuraaliire okwikya limu akamara. Obu yaimukize amaiso akaleeba omuserukale arukumuhambya naaheta koona naamwizira, gwamucwera maingi. Omunda ye yayeganyira ati "Leero nkabweza ira nkatabura nyingi hati ekyange kihoire! Baitu obu akaba ali omu kuhiija oku kwona, ekifuba nikyehaga nikyehagurra, entuyo neemwiturruuka nk'amaizi ahoire amasiko nk'arukwiha enjara omu banyinazaara akahurra iraka ly'omukazi erirukuheheera nirisisana oti rundi akaba aralihuliireho niriruga omu ntebe y'enyuma eya motoka nirigamba liti,"Baitu tohindura ekisumuruzo eki!" Omu nkizi n'ensazi yoona, Rweyamura akaba ayeberwe ngu kwija kwakya motoka obanza kunyoora ekisumuruzo nukwo osindika akooma k'okugyakya. Ahonaaho atarukufaayo kumanya anyakumuhaire amagezi n'ebindi byona ahindura ekisumuruzo ekikaba kimuli omumaiso omu kiikaro kyakyo, asindika akooma injiini eyorra. Ataho etaara ahanga giya, atenterra naarabaho omupoliisi arukumuhambya, enkufiira agikwasire omungaro, orusaya rumulebiire. Bakaba baagendaho omwanya, omuserukale bamusigire enyuma hara iraka erirukuheheera omu ntebe y'enyuma lyongera okugamba liti, "Nyikaire ndindiriize isenyowe. Iseenyowe mufumu, bamwetiire omurwaire. Nyizire na uwe, baitu nyowe nasigara omu motoka. Obu otaahire omu motoka tiinyina ekingambire, habwokuba nyikaire nyina ekihika ky'okumanya eki orukwija kukora." Rweyamura hati akaba amazire okumanya ati abarukumuhambya abasigire hara, yatwara motoka mpora mpora naahuliiriza orubazo orurukumuruga enyuma. Iraka likaba nirimusisanira eri amanyire kurungi, baitu atarukulikwataniza. Omukazi omuntebe y'enyuma na uwe akaba naasisanira kimu nk'arukumanya omusaija ogu anyakutaahire omu motoka ya ise baitu atarukugumiza kimu obu araaba naaroota rundi naarora. Rweyamura agendaho omumaiso kake, ahika ha muhanda rubaju aharungi, ayemereza maguru ana, enyakumwihire omu maino g'entale. Akubuka okubaza n'omukazi anyakumusahwire omu runyota.


Instruction: Continue the following story in Rutooro: Obu yamwetegeriize, Rweyamura akacwekwa enkizi ei akaba atakacwekwaga omu bwomeezi bwe bwona, habwokuba omwisiki ou akaba atunurraine na uwe omu kairimairima k'omunda ya motoka, akaba atali ondi n'ondi, baitu ni Nyakazaana omurungi we! Kandi hati enkizi, ensoni obutiini n'etuutu byakiraho ebya kara. Akasiswa oti rundi airukiire enjura omu rufunjo. Nyakazaana na uwe owaakaba amazire emyaka ebiri yoona atakabonaga Rweyamura, nahabweki atananyire biro binu nkooku ajwara, obu yayetegeriize ngu omusaija anyakuli ha siteeringi ya motoka ya ise, ou abaserukale baizire nibahambya tali ondi n'ondi, baitu ni Rweyamura enganjani ye, byamuteera ibumbakanwa eri akaba atakaitiranaga omu bwomeezi bwe bwona. Abanywani banu bombi obu baamazire kuhuna okumara akaanya, buli omu atarukumanya ebirukurabanganamu omu mutima gwa mutaahi we; nubwo Rweyamura yabalize n'iraka lye niritukumiramu kake ati, "Abbooki omanyire okubinga motoka? Nyakazaana na uwe agarukamu n'iraka lye nirisisana nk'eryazindaara ati, "Ntaaha niinyega baitu tinkamanyire kutwara motoka ekiinyumaanyuma." Rweyamura amugarukamu ati, "Boojo kakuba ngikuhindurra, noosobora kugigarraayo noolindirra omufumu?" Nyakazaana agarukamu ati, "Ninsobora okulengaho." Hanyuma nubwo amukaguza ati, "Kandi iwe obu hati ndaakusigaha ekiro kinu? Ija tugende hamu Omufumu araakutwara ha orukuraara" Rweyamura akaba ataina mwoyo gw'okugaruka nambere baarugire, naatiina kusanga omufumu yaija naaserra motoka ye n'omuhara, n'okusobora kusoborra okuraakurataho ahonaho, nahabweki ayegumya ahakana naagamba ati, "Abbooki oku tindukwija okugarukayo, ndaagenda nyenka n'ebigere ha ndukuraara. Ka ngikuhindurre ngiroze ha twaruga." Akubuka, anyoora ekisumuruzo asindika akooma k'okwakya eyaka, ataho etaara, agihindura agiroza ha agiihirege. Akingura orwigi rwe aturuka. Akingurra Nyakazaana atunuliire ha rubaju na Nyakazaana na uwe aturuka atarukwikiriza amaiso ge okwitiraitirana n'age. Ahingura aikarra omu kiikaro ky'omubingi. Rweyamura amukingira. Ayeehikaaniza kurungi ha siteeringi, agitamu giya agisimbura neegurukamu nk'abeega boona, kunu Rweyamura amutunuuliire bwisobwiso. Agenda mporampora okuhikya obu yahweriireyo. Rwenyamura asigara omu kairima aheeru n'omunda. Atandika okusosooza omuhanda gwe mpora, omutima gumulemiire, okugaruka omu ngoonyo ye. Arubata naayetantara ebyererezi by'etaara, n'enkiro zoona nambere basobora okumumanyirra. Agira omugisa ataaha omu sosoro senta hatabaireho anyakumukagwize noobukwakuba okumwemereza. Baitu obu yahikire omu kisiika kye, yasika ebikingyo yabigarraaho, yataho etaara kake yayerora omu ndolerwamu, yagaruka yazizimya ahonaaho, yaikarra ha kitabu kye. Obu omuhito gwe nubwo gwasisaine ogurukutandika buhyaka. Yayekaguza ati, "Leero nyowe nkatangana ki?" Kandi akaba nahikya okwekaguza kwo ati. Omu mwanya gw'esaaha nka ibiri zonka akaba ayeretiire abanyanzigwa aba akaba atakatungaga omu bwomeezi bwe bwona. Okubanza omulinzi Rwambuya ou yasigire yaiha amaino, enkongotera yagibanza hansi, hati asobora kuba ali omu irwarro ogu tarukumugondeza okwomeera. Oyongereho omuserukale wa Poliisi, ali omu yunifoomu ya Gavumente omucwi w'ebirango kumuteera akamuta hansi rundi hati ou barukubuya ebizigira byamaiso naamugondeza okuba omu nkomo, naakozesebwa n'amaani ajwaire bwarabwankoko. Kayongo munywani we ou arasanga nyenkya sente z'abandi zoona zigenzire, hanyuma bazimupaatiikeho okwireha, atunge n'ibara libi ery'okuraaza ensimbi z'abandi omu ofiisi kunu ebbenge eroho, ogu na uwe naamukyena noobu araaba atakamanyire ngu nuwe. Omufumu ou motoka ye yatwaire, tarukusobora kumuteekerezaaho kurungi. Deeru ihangamura omuligirwa we Nyakazaana, ogu na uwe akaba amwebingireho. Kandi hamu n'ebi hakaba hataroho businge hagati ye n'omutima gwe, oti rundi omutima tiguli kicweka ky'omubiri gwe. Baitu obundi yayegumyaga ayegambira ati "Kasita nkaba ntarukwiba kwetungisa, nkaba ningenderra okutungira ondi okusemererwa". Baitu eki nabwo tikyamumaraga. Yatandika okuteekereza ati nibasobora okuranga omu mpapura rundi na ha rediyo omuntu anyakuhutaizeege Omupoliisi na Rwambuya nkooku arukusisana nibaihirra ha kusoborra kw'abantu abo bombi, omuntu naasobora kundangayo. Nkole ki nyowe hati, haakire kakuba ntarazairwe! Omutima habw'okumusarra muno omunda, aikaliire ha kitabu kye omu mwirima ekiro akateekereza habintu bisatu ebi arukusobora kugenda hamuguha, naami ako. Ekimu naasobora kugenda ha muguha, naayehanika naayeita, naaculeeza ebintu byona abarukusigara nibagamba nibagamba baitu naaba ayemazireho ensoni n'okusaalirwa okwainakwo. Ekya kabiri naasobora kugenda naayeranga hali Baapoliisi naabagambira byona. Naayemera ensoni n'enkomo n'okufeerwa omulimo gwe na

Response: byona. Ekyakasatu naasobora kugenda hali omuntu wa Ruhanga omukuru w'eby'ediini naamwaturra byona. Hanu yaijuka ngu babarahiza okutaatura ensita z'omuntu weena anyakugenda hali bo okweijukya. Yaijuka kandi ebigambo ebi basoma Omu Kereziya ngu, "Omusiisi obu azira akaleka ebikorwa ebibi----- alijuna obwomeezi bwe." Hanu yahurra omutima gwe gwaikyaho kake. Yateera akabbiriiti yarora ha saaha, yasanga ziri munaana. Yagira ati, "Obwire bukyali hara." Yayekiika ha kitabu eruguru acwiremu kugenda hali Omukuru. Atalinde obwire kukyera kimu, akaba naataaga okugambiraho omuntu obujune bwe kitali eki bukaba nibwija kumunagirra nibumwita. Nahabweki obu bukaba nibutaabataabana buti uwe naaturuka. Kampala akaba agimanyire, nahabweki atatunge bulemeezi kuhika ha akaba naayenda. Yayeranga. Omukuru obu yamuboine yamanya ati, "Anyakuraire kubi omumanyirra amazinduka." Yamutwara omu kisiika ky'ensita. Bali bonka babiri Rweyamura yayesumurra. Omukuru ahuliriize n'embabazi n'okuganyira. Obu yamazire, Omukuru yamugambira ati, "Mwana wange hati omazire kwaturra nyowe, hati leka tuteeze amaju ogambire Isitwe." Baateeza amaju. Okusaba Rweyamura oku yasabire kiro eki akaba atakakusabaga. Obu yaimukire arugire ha maju ge, omutumba gwe gukaba nugwanguhirraaho n'omutima gwe gutarukumusarra muno. Baitu egi teri mpero. Omukuru akaikarra na uwe omu kasiika ako yamuhanurra ebi esemeriire okukora. Bikaba bitarukurahuka. Okubanza, akamuhanurra ati agende arole Nyakazaana amugambire byona. Akaba naatekereza ati nikisoboka kuba ngu Nyakazana ebigambo ebi tabigambiirege ise kandi talibimugambira, yamuha amagezi amwesige. Ekya kabiri yamuhanurra okugenda hali Pita Kayongo kumugarurra sente ezi, Rweyamura ezi akaba akyaina omu nsahu y'empale ye eya ha nyugunyu. Omukuru yamugumya ati, "Nkooku ali munywani waawe naasobora kukuserekera naatakunaga aheeru. Na uwe mwesige." Omukuru obu yamazire okubaza ebi, bombi baaculeera okumara akacu. Rweyamura akaba naateekereza ati, Omukuru ainayo kindi eki araayongerayo. Obu yaboine kitaizire, nubwo yakagwize ati, "Kandi taata abapoliisi mbakoleki?" Omukuru yabanza yaikaraho kake naateekereza, hanyuma yamugarukamu ati, "Abapoliisi baleke bakole omulimo gwabo. Obu baraakuserra bakakuzoora obaaturre byona, obu batalikuzoora, kiriruga hali iwe ira eki olikora." Rweyamura yaimuka yasiima, yaraga. Omukuru na uwe yaimuka yamukingurra orwigi yamuraga ati, "Irooko ogende... .. Akwebembere.... Akwebembererege. Nyowe nkasiga Rweyamura naaturuka naakwata ogwe naanye ninkwata ogwange. Ebyamufiireho ebindi ntabimanye. Baitu ngoza kuteekereza nti ataleme okworobya n'okusingura engonzi z'omu mutima gw'omwana mugenzi we ou yagonzaaga ati. Kakonko Nyamugona Kakonko n'omukazi Majege, baabyamaga kitabu kimu. Kakonko akaba ali munyeete, kandi mugufu nk'enkonera, akulize amasurubbu ha munwa, acwekere oruhara ha mutwe. Omulimo gwe omukuru omu ihanga, gwali kwombeka n'amatafaali. Majege mukazi we Ihunde akaba ali w'okusemererwa nk'entaahi kandi w'okusandaara nk'entuuha hali abataahi aba haihi. na hali abamanyi ab'aheeru, busaho ayaakugizire obulyo okugamba ati, Majege asobora okwangana, rundi Kakonko okumwebiriikirra. Baitu Abagahya nkooku bagamba, "Eby'omunju bimanywa embeba." Kakonko omunyeete omwombeki, obu yaimukaga ajwahire okukora bakamwihurra ebyokulya akalya, akaiguta akatemba kubyama, orusaya akata omu kaganja, ahonaaho atandika okugona. Amasurubbu ha munwa gwe eruguru, geetuuta gagaruka geegarra. Enju yoona omu kizima ogira oti rundi manyeki barungi harumu arukuteera ikondere! Majege omuhumakati bambi, hanyuma ya talitali y'eby'eka, yalindirraaga oturo twe ekiro, oturo muhuumuza enjwahi, oturo mugarra ncuro. Baitu bambi atugwijagirre nkaha omurungi! Kunu musaija we naahiriita naahiira enyindo obuzina, Ayasamwire akanwa nk'empyo. Baitu Majege omu makune n'engonzi, ebi akaba aina hali iba, akaijuka eby'omu isomero ira, abaana ebi baakoraga omu bbodingi, hali bagenzi baabo abanyeete abaaraaraga nibagona. Nkooku baasoobyayoga omukono mpora omwana, bamumiga enyindo n'ekyarugamuga omwana ahababuka, ahindukira kuli aculeera. Omubazi ogu, Majege akalengaho okugujumburra iba. Baitu obu gwalemaga okutamba, Majege omu makune amaingi, yasoromaga omubazi ogundi. Omubazi ogundi ogu gwali, okusindikaho iba n'enkokera naasisa nk'arukugamba ati 'Gira mpora tugwijagire Atwoki na Mahiiha ya hanu tehurra etaija okutusahura omu nju. Baitu okusindikaho kake n'enkokera eya Majege omunyiginya Omusaigi nakwo obu kwalemaga okutamba, Majege yagiraga obundi ati, "Leka mmusindikeho muno rundi ikondere lyakuculeera." Baitu abantu nkooku bagamba 'Emiiguto hasemera inganaingaine!'